Ekspres Lunatic, Projek Kereta Api Yang Membawa Kepada Penerokaan Negara Kenya

Ratusan tahun dahulu sebelum orang Eropah menjejakkan kaki ke tanah yang kini dikenali sebagai Kenya, seorang tukang tilik daripada etnik tempatan bernama Kimnyole membuat ramalan suatu hari nanti tanah mereka akan diserang oleh seekor raksasa "ular besi".

"Ular besi" ini akan datang melintasi dataran berumput, membunuh binatang ternakan, merampas tanah penduduk tempatan dan menimbulkan kekacauan dalam kalangan penduduk tempatan. Menurutnya lagi, raksasa ini akan membawa masuk orang luar ke kawasan tersebut dan mengambil alih tampuk pimpinan daripada kuasa penduduk tempatan.

Walaupun ramalan tersebut tidak begitu jelas, ianya memberi satu petanda buruk kepada penduduk tempatan. Ianya menggambarkan penduduk tempatan akan mengalami suatu zaman kesusahan yang tidak pernah mereka bayangkan sebelum itu.

Rupa-rupanya, raksasa "ular besi" yang diramalkan oleh Kimnyole ini merupakan sebuah projek pembinaan kereta api akan menghubungkan kawasan Uganda dan Kenya. Orang British menggelarnya "Ekspres Lunatic" kerana ianya dianggap projek gila yang telah menyebabkan pembaziraan duit dan kematian banyak nyawa manusia sewaktu pembinaannya.

Etnik Nandi iaitu penduduk asal disini pada awalnya sangat menentang pembinaan landasan kereta api ini. Mereka telah berjuang berhabis-habisan dengan pendatang berkulit putih ini sehinggakan ribuan daripada mereka telah terkorban.

Walaupun ramalan Kimnyole terbukti benar, kedatangan "ular besi" ini telah menyebabkan perubahan drastik kepada tanah dan kehidupan penduduk tempatan yang tidak pernah mereka bayangkan sebelum itu.

Projek pembinaan landasan kereta api ini lahir pada masa kuasa-kuasa Eropah sedang ghairah meneroka ke seluruh dunia untuk mencari tanah jajahan baru dan meluaskan empayar mereka di Afrika.

Menjelang penghujung abad ke 19, banyak koloni Eropah telah mewujudkan kawasan perdagangan di kawasan pesisir pantai. Namun, hanya sedikit sekali yang berjaya meneroka kawasan baru terutamanya di kawasan pedalaman.

Pada waktu itu, penguasaan British dapat dilihat kebanyakannya di sekitar Mesir, Afrika Selatan dan Afrika Timur. Kawasan di bahagian pantai timur ini kemudiannya berpecah kepada 20 buah negara yang ada pada masa kini.

Sementara itu, penguasaan Perancis pula tertumpu kepada kawasan Afrika Barat dan daripada situ, mereka secara perlahan-lahan mula menerokai ke kawasan pedalaman Afrika. Matlamat mereka pada ketika itu adalah membina sebuah empayar besar yang meliputi kawasan daripada kawasan timur ke barat.

Bagi menghalang Perancis meneruskan matlamatnya itu, pihak British telah membina landasan kereta api yang menghubungkan pelabuhan di Mombasa ke bahagian pantai timur di Tasik Victoria, iaitu sumber air Sungai Nil, sebelum akhirnya menguasai Sungai Nil itu sendiri.

Sungai Nil adalah sungai yang membahagikan kawasan selatan dan utara. Dengan penguasaan terhadap sungai ini, ianya dapat menghalang mana-mana kuasa daripada menubuhkan empayar yang meliputi kawasan timur dan barat. Selain itu, penguasaan terhadap sungai ini juga mempunyai kelebihan komersil memandangkan ianya merupakan laluan perdagangan.

Pada Disember 1895, George Whitehouse seorang jurutera British telah ditugaskan untuk membuat lakaran laluan kereta api yang akan bersambung ke pelabuhan di Mombasa. Lakarannya ini menunjukkan landasan kereta api ini akan dibina ribuan kilometer jauhnya dan merupakan salah satu projek kejuruteraan terbesar British pada ketika itu.

George Whitehouse sedar bahawa projek ini bukan sahaja begitu mahal, tetapi mereka bakal berdepan pelbagai kesukaran seperti cabaran fizikal dan bentuk muka bumi kawasan yang terlibat. Sebagai contoh, di bahagian barat Mombasa terdapat satu kawasan luas yang langsung tidak mempunyai sumber air.

Selain itu, landasan kereta api ini turut akan melintasi kawasan hutan dan padang pasir sejauh 500km yang merupakan kawasan habitat singa liar dan nyamuk. Kemudian, landasan itu akan merentasi kawasan dataran tinggi gunung berapi. Seterusnya, 150km yang terakhir pula landasan ini akan merentasi kawasan tanah yang lembap.

Pembinaan landasan kereta api ini bermula dari Mombasa pada tahun 1896. Majoriti pekerja yang terlibat dalam projek pembinaan ini datangnya daripada kawasan jajahan British India. Pihak British berjaya menghasut para pekerja ini dengan menawarkan gaji yang lumayan, makanan percuma dan percutian percuma.

Dianggarkan 37,000 orang pekerja mahir dan tidak mahir terlibat dalam projek ini. Dalam tempoh 1 tahun sahaja, hampir separuh daripada pekerja ini telah menarik diri akibat pelbagai penyakit. Malah, kepanasan melampau dan ribut pasir menjadikan keadaan begitu sukar dan merbahaya kepada para pekerja.

Kira-kira 2500 orang pekerja terbunuh dalam projek pembinaan ini. Daripada jumlah asal yang terlibat, anggaran 6700 telah bersetuju untuk meneruskan projek ini dan mereka inilah yang telah membentuk komuniti India pertama di Kenya.

Kos awal untuk membina landasan kereta api ini dikatakan sekitar $5 juta pada nilai ketika itu. Namun, kosnya meningkat sehingga $9 juta untuk British menyiapkan projek ini. Kos yang terlalu tinggi ini telah menarik minat media dan pihak pembangkang yang rata-rata tidak senang dengan tindakan kerajaan British ini.

Dengan kos yang tinggi serta jumlah pekerja yang terbunuh, maka tidak hairanlah ramai yang menggelarkan projek pembinaan landasan kereta api ini sebagai "lunatic" yang bermaksud gila. Maka wujudlah istilah "Lunatic Express", istilah yang digunakan oleh Charles Miller dalam bukunya "The Lunatic Express: An Entertainment in Imperialism" yang diterbitkan pada tahun 1971.

Beratus tahun selepas siapnya projek ini, ianya memainkan peranan penting kepada perkembangan tanah Afrika dan memudahkan penerokaan kawasan Timur Afrika dan menghubungkannya dengan kawasan Barat.

Sebelum wujudnya landasan kereta api ini, Nairobi merupakan sebuah kawasan tanah paya yang terbiar. Kini, ianya merupakan bandar yang terbesar di Kenya dengan populasi melebihi 3 juta manusia.

Khidmat kereta api Ekspres Lunatic ini terus beroperasi selama 116 tahun sebelum dihentikan pada tahun 2017. Kini, servisnya diganti pula dengan kereta api baru yang lebih laju di mana landasannya dibina selari dengan landasan asal Ekspres Lunatic.

Walaupun dianggap sebagai projek gila, sumbangan projek ini terhadap perkembangan Nigeria tidak dapat dinafikan. Memetik kata Charles Elliot, pegawai tinggi British di Afrika Timur antara 1900 dan 1904, beliau berkata "Sudah menjadi kebiasaan bagi sesebuah negara membina landasan kereta api, namun ianya sangat luar biasa sesebuah landasan kereta api mampu membina sebuah negara".


El Helicoide - Pusat Beli Belah di Venezuela Yang Ditukarkan Menjadi Penjara

Terletak atas bukit kecil semulajadi di tengah-tengah kawasan San Agustin, Venezuela terdapat sebuah bangunan dengan rekabentuk yang sangat unik. Ianya berbentuk gegelung dimana bahagian atasnya semakin mengecil. Bangunan ikonik ini direkabentuk oleh seorang arkitek ternama, Richard Buckminster Fuller.

Dikenali sebagai El Helicoide atau singkatannya Helix, pembinannya dilihat sebagai salah satu usaha kearah pemodenan negara tersebut. Di atas kerja, apabila siap ianya akan menjadi sebuah pasar raya moden dengan konsep pandu lalu yang pertama seumpamanya di dunia.

Jalan sepanjang 4 kilometer dibina mengelilingi bangunan ini yang bermula daripada bawah dan naik ke atas bagi membolehkan konsep pasar raya pandu lalu dilaksanakan. Bangunan ini juga mepunyai kapasiti untuk menempatkan 300 buah kedai dan mengikut perancangan, akan mempunyai hotel bertaraf 5 bintang, panggung wayang, kolam renang, gimnasium dan banyak lagi kemudahan.

Idea dan ilham untuk membina bangunan ikonik ini dicetuskan pada penghujung tahun 1950-an oleh 3 orang arkitek, Pedro Neuberger, Dirk Bornhorst dan Jorge Romero Gutiérrez. Presiden Venezuela pada ketika itu yang juga merupakan seorang diktator, Marcos Perez Jimenez telah bersetuju dengan idea pembinaan ini. Presiden Marcos Perez Jimenez bersetuju dengan projek ini yang dilihat bakal mengangkatkan kembali status negara Venezuela dan namanya pada mata negara-negara lain.

Apabila konsep projek ini dipersembahkan di Museum of Modern Art, New York orang ramai sangat tertarik dengan rekabentuk dan konsep yang dianggap sangat moden. Seorang penerima Anugerah Nobel dari Chile, Poet Pablo Neruda turut menganggapnya sebagai ciptaan terbaik yang terhasil daripada minda seorang arkitek.

Bangunan ini sebenarnya hampir disiapkan sebelum pemerintahan diktator Marcos Perez Jimenez dijatuhkan. Akibat daripada perubahan politik ini, kontraktor projek ini tidak lagi mendapat sebarang dana bagi menyiapkannya. Maka, pada tahun 1961 terpaksalah pembinaannya dihentikan.

Kerajaan baru yang mengambil tampuk pimpinan tidak menunjukkan minat untuk meneruskan projek pembinaan ini kerana mereka tidak mahu dikaitkan langsung dengan pihak pemerintah lama. Pada tahun 1975 setelah proses bankrupsi yang panjang, bangunan ini akhirnya menjadi milik kerajaan.

Walaupun begitu, bangunan ini kekal kosong tanpa penghuni kerana dianggap belum siap sepenuhnya. Pada tahun 1979, terdapat beberapa kumpulan rakyat Venezuela yang berpindah masuk ke bangunan ini secara haram dan menjadikannya rumah mereka. Kebanyakan mereka ini adalah mangsa tragedi tanah runtuh yang kehilangan tempat tinggal.

Dalam tempoh 3 tahun sahaja, jumlah manusia yang berpindah secara haram ke sini naik secara mendadak sehingga dikatakan mencecah 10 ribu orang. Kerana tiadanya penguatkuasaan, lama-kelamaan tempat ini menjadi sarang pelacuran dan tempat pengedaran dadah.

Pada tahun 1982, kerajaan telah bertindak menghapuskan penempatan haram ini dan mengosongkan bangunan ini. Pada awalnya, bangunan ini dicadangnya untuk ditukar menjadi sebuah muzium namun ianya tidak pernah menjadi kenyataan.

Pada tahun 1984, pasukan unit rahsia polis Venezuela telah mengambil alih bangunan ini dan menjadikannya sebagai ibu pejabat mereka. Kewujudan lot-lot kedai yang banyak di bangunan ini akhirnya ditukar menjadi sel penjara dan tempat untuk soal-selidik, menyiksa penjenayah dan pelbagai tujuan lain.

Bangunan yang nampak megah daripada luar ini akhirnya menjadi kawasan hitam dimana banyak penjenayah dan tahanan politik telah ditahan dan diseksa disini. Mengikut laporan daripada sebuah organisasi bukan kerajaan, terdapat 145 kes penyiksaan dan penderaan yang telah dilakukan oleh kerajaan Venezuela di pusat tahanan ini antara Januari 2014 hingga Jun 2016 sahaja.

Pada tahun 2016, sebuah mahkamah Amerika Syarikat berkaitan hak asasi manusia yang telah melakukan pemerhatian di kawasan ini mendapati bangunan ini tidak sesuai untuk dijadikan sebuah pusat tahanan. Walau bagaimanapun, kerajaan terus menjadikannya pusat tahanan dan penyiksaan banduan.

Kebiasaannya, kisah-kisah yang diceritakan oleh banduan yang berjaya melarikan diri daripada sini hanyalah kisah-kisah hitam bagaimana teruknya mereka dilayan. Vicente Lecuna, seorang professor di Central Venezuela University menganggap pembinaan bangunan ini penuh dengan percanggahan dengan tujuan asalnya dibina.

Bangunan ini yang dahulunya dibina untuk menggambarkan kebebasan dan kemajuan di Venezuela pada tahun 50-an dan 60-an kini dilihat sebagai sebuah kawasan penuh hitam yang mengabaikan hak-hak asasi manusia. Lebih malang lagi, ianya dijadikan alat politik untuk menakut-nakutkan musuh politik parti pemerintah.


Fenomena Genetik Memberikan Wanita Ini Penglihatan Luar Biasa - Tetrachromacy

Majoriti manusia mempunyai penglihatan normal yang mampu menafsir warna menggunakan tiga sel berbentuk kon, berupaya membaca warna merah, hijau dan biru. Sistem penglihatan normal yang bergantung dengan tiga kon ini dinamakan sebagai trichromats.

Bagi individu yang mempunyai masalah buat warna, penyakit itu terjadi seandainya satu atau lebih sel di matanya mempunyai masalah, sehingga menyebabkan mereka gagal mengenalpasti warna. Faktor genetik menjadi punca utama kenapa berlakunya abnormaliti pada sistem penglihatan mata seseorang, dengan lelaki menjadi individu paling ramai mengalami masalah buta warna.

Ini kerana lelaki hanya mempunyai satu kromosom-x berbeza dengan wanita yang mempunyai dua kromosom x. Apabila satu kromosom-x pada lelaki mengalami mutasi, lelaki itu akan mengalami buta warna sepenuhnya, berbeza dengan wanita yang masih lagi diselamatkan satu kromosom-x mereka.

Bagaimanapun, ada juga ketikanya mutasi berlaku pada wanita yang sepatutnya buta warna.

Apabila mata mereka mengalami mutasi pada kromosom-x yang pertama, kromosom-x yang kedua akan membina sel-sel baru sehingga membentuk satu sel kon baru pada setiap mata. Ini menjadikan untuk setiap mata wanita yang mengalami mutasi, akan ada empat sel berbentuk kon yang berupaya memproses warna sehingga melebihi keupayaan manusia biasa.

Seorang pengidap tetrachromacy mempunyai kebolehan unik yang tidak ada pada manusia-manusia lain. Mempunyai empat kon warna dalam matanya memberikan individu tersebut kebolehan untuk melihat spektrum gelombang warna yang jauh lebih sensitif, sehinggakan seorang tetrachromat mempunyai penglihatan yang jauh berbeza dengan kita.

Mereka dapat mengesan jutaan warna yang tidak dapat diproses oleh mata kita, memberikan mereka satu dunia yang nyata sangat berwarna-warni berbanding dunia kita, yang mempunyai mata biasa.

Walaupun mutasi ini kedengaran unik dan sangat ganjil, statistik menunjukkan 12% daripada keseluruhan populasi wanita di seluruh dunia mempunyai mutasi pada retina mata mereka, yang membolehkan mereka mempunyai empat kon warna pada mata.

Bagaimanapun, keupayaan untuk mentafsir warna itu memerlukan keupayaan yang berbeza-beza dan malangnya, mempunyai empat kon warna pada mata tidak semestinya menjadikan wanita itu seorang tetrachromat.

Ada kemungkinan otak sesetengah wanita tidak bersedia untuk memproses warna tambahan yang ada, menghalang mereka mengesan warna tambahan walaupun organ matanya lengkap empat kon warna.

Ada juga wanita yang tidak menyedari mereka sebenarnya secara mutasi seorang tetrachromat. Ada juga wanita yang perlu dilatih untuk mempunyai kemampuan melihat gelombang warna yang berbeza itu.

Atas sebab-sebab itulah kes tertrachromacy amat sukar didengari, walaupun ramai wanita mempunyai mutasi yang sepatutnya pada mata mereka.

Persoalan yang penting dan sering ditanyakan apabila berbicara tentang individu yang mempunyai mutasi tetrachromacy ini adalah apa perbezaan penglihatan mereka berbanding manusia biasa?

Dalam satu kajian yang dijalankan, seorang wanita yang mempunyai kebolehan tetrachromacy mampu melihat pelangi dalam 10 atau lebih spektrum warna, berbeza dengan kita yang hanya mampu melihat tujuh warna.

Menurut seorang pelukis wanita bernama Concetta Antico yang disahkan seorang tetrachromat, apa yang dia nampak sangat berbeza dengan apa yang diperkatakan orang lain. Sekiranya kita melihat pintu berwarna putih, bagi beliau pintu itu datang dalam pelbagai tona putih yang berbeza-beza.

Beliau mengakui salji bukan sekadar putih, malahan mempunyai pelbagai jenis warna berbeza. Berbeza dengan kajian yang dijalankan lebih awal yang kami kongsikan di atas, Antico mampu melihat pelangi dalam ratusan spektrum warna yang berbeza-beza.

Ketika melihat seekor gagak hitam, beliau bukan sekadar nampak gagak yang berwarna hitam - tetapi gagak yang bersinar dengan warna ungu, biru dan hijau apabila kepaknya terkena pancaran matahari.

Salah satu kebolehan yang dimiliki oleh Antico tidak dimiliki oleh orang lain, adalah kebolehan untuk mentafsir warna kulit dengan lebih baik - membolehkan dia mengetahui tahap kesihatan seseorang hanya dengan melihatnya. Apabila seseorang itu sakit, kulitnya akan kelihatan kelabu, kuning dan sedikit hijau pada matanya.

Namun, Antico mempunyai masalah apabila melihat darah. Oleh kerana kebolehannya yang berbeza, darah padanya mempunyai warna pekat merah, diselang-selikan dengan warna jingga dan kuning. Ada ketikanya darah pada beliau, bertukar menjadi warna ungu kebiru-biruan.


Apa Akan Berlaku Kepada Bom Tangan Jika Ditembak Dengan Pistol?

Bagi kebanyakan orang, peperangan adalah sesuatu yang sangat menakutkan, namun ia masih mempunyai elemen menarik tentang bagaimana sesejenis senjata itu berfungsi.

Kita tahu tentang pelbagai senjata yang digunakan oleh mana-mana angkatan tentera, termasuk senjata api, peluru berpandu, kereta kebal, bom tangan, dan lain-lain.

Ketika apa-apa sahaja senjata direka, ia biasanya dihasilkan dengan cara supaya ia dapat memberikan kerosakan maksimum kepada sasaran dan berada dalam keadaan paling selamat di tangan individu yang mengendalikannya.

Dan apabila berfikir tentang beberapa daripada senjata ketenteraan, satu soalan yang pasti pernah bermain di minda kebanyakan orang adalah apa yang akan berlaku jika bom tangan ditembak dengan pistol.

Sebelum menjawab soalan ini, kita harus memahami bagaimana sebuah bom tangan berfungsi.

Bom tangan adalah bahan peledak yang biasanya dilemparkan dengan tangan dan dikelaskan sebagai senjata peluru. Bagaimanapun, bom tidak semestinya perlu dilontar.

Pelancar bom tangan juga digunakan untuk meningkatkan jarak lontaran bom tangan.

Sebuah bom tangan secara amnya terdiri daripada caj letupan, mekanisme peletupan dan pin keselamatan di dalam bom tangan untuk mencetuskan mekanisme letupan.

Sebelum bom tangan dilontarkan pada sasaran, tuil keselamatan dicabut yang menyebabkan primer meletup.

Sumbu yang terbakar ini hanya mengambil beberapa saat untuk sampai ke detonator, yang meledakkan caj utama dan menyebabkan bom tangan meletup.

Sekarang anda sudah memahami bagaimana mekanisme dalam sebuah bom tangan berfungsi, kini kita lihat kepada pelbagai jenis bom tangan dan badannya.

3 jenis bom tangan utama adalah jenis pemecahan, gegaran yang tinggi dan bom asap. Terdapat jenis bom lain, tetapi ini adalah yang utama.

Bom pemecahan adalah jenis bom yang paling biasa digunakan dalam pasukan tentera dan menyelerakkan serpihan bom ketika meletup.

Badan bom tangan pemecahan biasanya diperbuat daripada keluli atau sejenis bahan sintetik keras.

Badan bom tangan ini memastikan bahawa walaupun berlaku kerosakan pada badan, seperti retak atau kemek, tapi ia masih tidak akan meletup.

Bentuk bom tangan biasanya menyerupai buah nenas, tetapi terdapat dalam bentuk yang lebih bulat. Terdapat juga bentuk kayu yang direka ketika Perang Dunia Kedua.

Peluru ditembak dari senjata api, membuatkannya tergolong sebagai peluru kinetik. Seperti yang kita semua tahu, senjata dihasilkan dalam pelbagai bentuk, saiz dan jarak kuasa yang berlainan.

Begitu juga peluru yang diperbuat dari pelbagai bahan seperti tembaga, plumbum, keluli dan juga lilin!

Masalah pertama yang dialami oleh peluru adalah dalam barel pistol, di mana ia mesti membentuk suatu meterai yang kukuh dengan corong senjata.

Sekiranya pemeteraian kuat tidak tercapai, maka gas dari penggalak akan bocor melewati peluru yang membawa kepada kekurangan ketepatan dan kecekapan peluru.

Reka bentuk peluru juga harus dihasilkan agar ia tidak merosakkan corong  pistol. Dengan ini, kelongsong peluru tidak menyebabkan terlalu banyak gesekan dalam corong pistol.

Pergerakan peluru selepas ia meninggalkan pistol juga memainkan peranan penting dalam keberkesanan peluru itu sendiri.

Sebenarnya terdapat cabang fizik khas yang berkaitan dengan ini, yang dikenali sebagai fizik balistik.

Dua perkara penting yang memberi kesan kepada pergerakan peluru ialah bentuk peluru dan pergerakan laras pistol apabila peluru keluar daripadanya, juga dikenali sebagai rifting.

Bentuk peluru yang tidak sekata sebenarnya diatasi oleh putaran yang dialami peluru ketika ia ditembak.

Namun, kadar putaran yang lebih besar daripada yang optimum boleh memberikan beberapa kesan yang sangat buruk seperti membuatkannya meletup di udara selepas ditembak atau membuatkan peluru tidak mengenai sasaran.

Untuk menguji bom tangan terhadap peluru mungkin kelihatan mudah, tetapi ia lebih rumit daripada yang difikirkan berdasarkan beberapa syarat.

Untuk itu, kita cuba menguji bom pemecahan dan pistol tangan biasa. Dalam kes sedemikian, peluru perlu menembusi cangkerang luar untuk membuatkan bom tangan meletup.

Ini menimbulkan masalah untuk penembusan peluru, kerana bahagian luaran bom tangan yang keras pasti kemek, tetapi ia tidak cukup mendalam untuk sampai ke detonator.

Sekalipun sampai ke detonator, ia mungkin tidak akan mempunyai tenaga kinetik yang cukup untuk menyalakan detonator untuk menyalakan caj utama, yang kemudiannya akan menyebabkan letupan utama.

Dalam kes kedua, di mana kita menggunakan bom pemecahan yang sama, tetapi kali ini dengan senapang sniper berkaliber tinggi, hasilnya adalah sangat berbeza.

Senapang Sniper mengandungi peluru yang berkaliber tinggi dari segi sangat aerodinamik dan sangat kuat dari segi ketepatan dan peletupan.

Dalam kes ini, senapan ini akan dapat menembusi bom tangan dengan secukupnya untuk mencapai caj utama dan menyebabkan letupan.

Oleh itu, kesimpulannya adalah amat sukar untuk meletupkan bom tangan hanya dengan menembaknya menggunakan pistol tangan biasa tetapi boleh berlaku jika menggunakan senapang yang berkuasa tinggi.


Bekas Pramugara MAS Ditangkap Seludup Heroin Ke Australia

Bekas pramugara Malaysia Airlines yang menyeludup lebih daripada 2.5 kilogram dadah jenis heroin ke Melbourne dengan cara dengan begitu "cuai" telah dijatuhkan hukuman penjara sekurang-kurangnya 3 tahun.

Fariq Aqbal Omar yang berusia 34 tahun berjalan melalui Lapangan Terbang Melbourne dengan bonjolan berbentuk segi empat sama terbonjol keluar melalui seluar dan jaket pakaian seragamnya pada Mei 2018.

Rupa-rupanya, bonjolan tersebut merupakan 10 paket heroin tulen dengan nilai jalanan melebihi RM12 juta.

Apa yang menarik adalah perkara ini tidak disedari oleh pihak berkuasa di mana dia melepasi kastam selepas mendarat dalam penerbangan dari Kuala Lumpur.

Akan tetapi, nasib tidak menyebelahi Fariq selepas dia dilihat memasuki tandas dengan beg pakaiannya melalui rakaman CCTV, seterusnya memindahkan ketulan dadah tersebut ke dalam begnya.

Dia ditangkap selepas Australian Border Force menyedari akan tingkah lakunya yang aneh dan meminta dia serta kakitangan MAS yang lain daripada bas mereka untuk kembali ke ruang bagasi.

Mengejutkan, apabila dihampiri oleh pegawai kastam yang kemudiannya bertanyakan apa yang berada di dalam pakej tersebut, Fariq berkata, "Saya tak pasti, tapi saya rasa ia adalah dadah,".

Fariq kemudian memberitahu bahawa dia dibayar RM2,000 untuk membawa masuk pakej itu, di mana ia diberikan oleh seorang lelaki di bilik hotelnya.

Menurut sumber, Fariq yang mempunyai isteri dan 2 orang anak di Malaysia memberitahu bahawa beranggapan barang tersebut adalah "shisha" atau tembakau.

Ketika menjatuhkan hukuman, hakim Wendy Wilmoth berkata bahawa motif Fariq melakukannya adalah sama dengan kes biasa iaitu jangkaan keuntungan kewangan, walaupun dalam kes ini keuntungan kewangan adalah sangat kecil.

Wendy juga menyedari bahawa bayaran RM2,000 yang diterima mampu menanggung bayaran sewa beli rumah Fariq selama sebulan di Malaysia.

Fariq mungkin mengetahui pakej yang diterima mengandungi dadah, tetapi mungkin tidak mengetahui ia adalah heroin.

Hukuman yang dijatuhkan adalah 5 tahun dan 6 bulan penjara tetapi mesti menjalani sekurang-kurangnya 3 tahun sebelum dibenarkan bebas secara parol.

Berikutan hukuman itu, peguam Fariq Aqbal Omar berkata dalam satu kenyataan bahawa mereka mencari hukuman paling rendah untuk jenayah "cuai" tersebut.

"Orang ramai beranggapan bahawa hukuman ke atas pengedaran dadah ke Australia adalah ringan berbanding dengan negara-negara seperti Malaysia dan Singapura di mana hukuman mati diperuntukan," kata peguam Thomas Mathew dan Martin Kozlowski.

Dalam kes klien kami Fariq, dia digunakan secara efektif sebagai keldai dadah dengan bayaran minimum, tidak mempunyai pengetahuan tentang operasi sindiket itu dan kesalahan itu sendiri dilakukan secara tidak cekap dan berpengalaman.


Pulau Ini Tidak Berpenghuni, Tapi Diisytihar Pulau Paling Banyak Sampah - Henderson Island

Di antara New Zealand dan Chila, di Lautan Pasifik Selatan terdapat sebuah pulau kecil yang diberi nama Pulau Henderson. Pulau ini begitu asing dan dan tidak mempunyai penduduk.

Pulau Henderson merupakan 1 daripada kumpulan 4 buah pulau yang membentuk Kepulauan Pitcairn. Lokasinya yang begitu jauh menjadikan kawasan ini tidak sesuai didiami. Dataran besar yang terhampir dengannya terletak 5000 km daripada pulau ini. Kawasan ini hanya menerima kunjungan para saintis yang melakukan kajian disitu.

Dari segi saiz pula, pulau ini mempunyai keluasan 37.3 kilometer persegi. Kajian juga menunjukkan pulau ini mempunyai tanah yang tidak sesuai untuk tanaman dan sumber air bersih yang sangat terhad. Di pulau ini juga, terdapat 3 buah pantai yang terletak pada bahagian utara.

Menariknya, pada tahun 1998, pulau ini telah diisytiharkan sebagai Tapak Warisan Dunia oleh pihak UNESCO. Pengiktirafan ini diberikan kerana kewujuda ekosistem unik yang ada di pulau ini yang menarik minat para saintis daripada seluruh dunia untuk mengkajinya.

Apabila dikatakan pulau ini tidak didiami manusia, anda mungkin akan membayangkan bahawa kawasan ini sangat bersih dan tidak tercemar. Namun, tanggapan tersebut meleset sama sekali.

Di kawasan pantainya, anda boleh melihat begitu banyak sampah, botol dan cebisan plastik pelbagai saiz bertaburan. Malah, para pengkaji menganggarkan terdapat kira-kira 38 juta kepingan plastik di pulau itu dengan berat keseluruhan dianggarkan sekitar 18,000 kg.

Sementara itu, majoriti debris atau kepingan plastik tersebut iaitu sekitar 68 peratus tertimbus dengan pasir pantai. Untuk setiap 1 meter persegi, dianggarkan terdapat 20 hingga 670 kepingan plastik pada bahagian atas dan antara 50 hingga 4500 keping plastik pada lapisan 10 sentimeter teratas.

Dianggarkan sekitar 3750 keping plastik sampah akan dihanyut ombak ke pantai ini pada setiap hari. Cuba bayangkan berapa banyak plastik dan sampah akan wujud di pulau ini dalam jangka masa panjang? Jika anggaran ini betul, Pulau Henderson ini boleh dikatakan kawasan yang mempunyai kepadatan tertinggi pencemaran plastik di dunia.

Jadi, dari manakah asalnya sampah-sampah yang hanyut ke pulau ini? Jawapannya, sampah-sampah yang dibuang oleh manusia ke dalam laut dan sungai. Dalam penjelasan mudahnya, kedudukan geografi pulau ini menyebabkan plastik-plastik sampah ini hanyut dan berkumpul disini.

Pulau Henderson terletak di pinggir Pasifik Selatan Gyre, sebuah kawasan laut berputar yang besar di antara Australia dan Amerika Selatan, yang dibatasi oleh garisan Khatulistiwa. Corak putaran gergasi inilah yang telah menarik sampah dari seluruh Lautan Pasifik Selatan dan benua yang jauh lalu menghanyutkannya ke Pulau Henderson.

Fenomena yang sama berlaku di hemisfera utara, di mana plastik dari sekitar Lautan Pasifik Utara dihanyut ke kawasan pantai Pulau Kamilo di Hawaii.

Sementar itu, Jennifer Lavers, seorang saintis dari University of Tasmania yang mengetuai kajian di sini berjaya mengenalpasti bahawa sampah dan serpihan plastik yang hanyut ke pulau ini datangnya daripada 24 buah negara. Apabila serpihan plastik dihanyutkan ke pantai, radiasi ultraviolet daripada matahari akan menghancurkan plastik tersebut kepada ratusan atau ribuan plastik kecil. Serpihan plastik kecil ini lama kelamaan akan tertanam di bahagian pantai pulau ini.

Fenomena yang menimpa pulau ini seharusnya dijadikan ikhtibar bagaimana sikap buruk manusia mampu merosakkan alam semulajadi. Siapa sangka Pulau Henderson yang suatu ketika dahulu diiktiraf Tapak Warisan Dunia boleh "hancur" akibat kebodohan manusia.


7 Kisah Menyedihkan Pihak Polis Tersalah Tembak Orang Tak Bersalah

Tugas seorang pihak polis adalah untuk menjaga keamanan sesebuah komuniti malah negara. Namun, tak semuanya yang berbuat demikian.

Ramai pegawai polis yang berkhidmat dengan baik untuk masyarakat tetapi ada sesetengah daripada mereka yang menggunakan kuasa untuk membuli orang awam dengan kejam.

Lebih dahsyat, terdapat pihak polis yang menyalahgunakan kuasa sehingga menyebabkan orang awam yang tidak bersalah terbunuh.

iluminasi.com kongsikan 7 kisah menyedihkan individu tak bersalah dibunuh pihak polis.

Robert Ethan Saylor adalah seorang lelaki berusia 26 tahun dengan masalah sindrom Down. Semasa menonton filem dengan pengasuhnya di sebuah pawagam, Robert mengamuk kerana dia mahu menonton filem itu buat kali kedua.

3 pegawai polis yang bertugas sebagai pengawal keselamatan untuk pawagam tersebut mengheret Robert dari tempat duduk dan bergelut dengannya.

Dalam pergelutan itu, peti suara Robert hancur kerana keganasan pihak polis, dan disahkan meninggal dunia akibat sesak nafas.

Pengasuh yang membawa Robert ke pawagam telah memberi amaran kepada pegawai-pegawai sebelum itu bahawa Robert akan terkejut jika dia disentuh.

Tetapi mereka mengabaikannya menyebabkan Robert terbunuh. Keluarga Robert menerima pampasan RM7.6 juta, tetapi lelaki yang membunuh Robert masih bebas.

Ketika Darrien Hunt  sedang terlibat dalam cosplay, seseorang menghubungi polis mendakwa bahawa dia bertindak mencurigakan dan memiliki senjata (pedang).

Pada asalnya, polis mendakwa bahawa Darrien menyerang mereka dengan senjata ketika mereka tiba dan mereka terpaksa menembaknya untuk melindungi diri.

Namun, keluarga Derrien tidak mempercayai cerita ini dan memutuskan untuk menjalani pembedahan autopsi yang menunjukkan bahawa Darrien telah ditembak di belakang sebanyak 6 kali.

Polis kemudiannya mengubah cerita mereka selepas hasil autopsi diketahui. Mereka menyatakan bahawa Darrien telah menyerang mereka dan kemudian melarikan diri, sebelum mereka menembaknya.

Video kejadian membuktikan bahawa Darrien melarikan diri, tetapi tidak ada bukti yang membuktikan dia menyerang pihak polis. Pegawai polis tersebut tidak disabitkan dengan sebarang jenayah.

Semasa lawatan membeli-belah, John Crawford III mengambil sepucuk pistol BB (pistol angin) dan seorang pelanggan lain yang melihat kejadian ini menghubungi pihak polis.

Pelanggan tersebut mendakwa bahawa John menghalakan pistol tersebut ke arahorang, tetapi rakaman keselamatan membuktikan ia tidak benar.

Polis memberitahu apabila mereka tiba di tempat kejadian, mereka mengarahkan John untuk meletakkan senjata itu. John dikatakan tidak menuruti arahan tersebut membuatkan dia ditembak sehingga mati.

John yang hanya berusia 22 tahun ketika itu dan mempunyai dua orang anak yang masih kecil, sedang bercakap dengan isterinya ketika dia ditembak.

Pihak polis tidak dikenakan sebarang tuduhan jenayah dan peguam yang mewakili keluar John berkata bahawa keluarga John tersangat kecewa dan masih bersedih.

Dia juga menegaskan bahawa kelihatan seperti tidak ada jalan keluar dan tiada apa yang akan dilakukan melalui sistem keadilan jenayah, seolah-olah mereka yang menembak dapat lari daripada kesalahan membunuh.

Donnell Thompson menghadiri kelas di kolej tempatan untuk orang yang kurang upaya mental. Dia digambarkan oleh keluarganya sebagai seorang lelaki yang manis dan lembut.

Atas alasan yang tidak diketahui, Donnell berbaring di halaman di depan rumah orang yang tak dikenali. Seorang jiran menelefon polis dan bimbang bahawa ia mungkin berkaitan dengan kes curi kereta yang berlaku pada ketika itu.

Mereka juga bimbang bahawa Donnell mungkin mempunyai senjata kerana mereka tidak dapat melihat salah satu tangannya. Tetapi ini kemudian dibuktikan hanya tuduhan tak tidak benar.

Apabila polis tiba, Donnell dilaporkan tidak bertindak balas terhadap perintah mereka. Mereka akhirnya menembak bom silau berhampiran dengannya.

Kemudian, Donnell melarikan diri ke arah sebuah kenderaan berperisai dan polis mendakwa bahawa dia meletakkan tangannya di pinggangnya semasa berlari.

Salah seorang anggota pasukan SWAT akhirnya menembak Donnell sebanyak dua kali dan dia disahkan mati di tempat kejadian.

Daniel Shaver tinggal di sebuah hotel di ketika dalam lawatan kerja untuk syarikat kawalan perosak miliknya. Ketika di sana, dia kelihatan menunjuk-nunjuk senapang angin yang digunakan untuk membasmi burung.

Seorang saksi yang melihat situasi ini kemudiannya menghubungi polis. Pegawai yang tiba, Charles Langley memberikan arahan yang sangat aneh dan rumit untuk diikuti.

Daniel diarahkan untuk meletakkan tangannya di atas kepala, silangkan kaki dan berjalan menggunakan lutut ke arah pegawai tersebut. Ketika menjerit arahan ini, Charles mengancam Daniel dengan kematian.

Dia berkata, "Dengar arahan saya atau ini akan menjadi sesuatu yang tidak menyenangkan untuk anda,". Ketika Charles berteriak, Daniel merayu agar dirinya tidak ditembak, berkata "Tolong jangan tembak saya,".

Charles kemudiannya memberikan perintah terakhir untuk merangkak ke arahnya sambil meletakkan tangan di udara.

Tetapi Daniel merangkak dengan kedua-dua tangannya di atas tanah, membuatkan pegawai kedua, Philip Mitchell Brailsford menembaknya sehingga mati.

Pada 5 Januari 2014, Keith Vidal, 18, mengalami episod skizofrenia di mana dia mengancam ibunya dengan pisau.

Melihat kejadian ini, bapanya menghubungi pihak polis. Ketika dua pegawai pertama tiba, mereka berjaya menenangkan keadaan.

Semuanya aman sehingga pegawai ketiga bernama Bryon Vassey memasuki rumah tersebut.

Menurut saksi, Vassey Bryon , "Kita tak ada masa nak layan semua ini. Tembak dia sekarang (guna taser) dan bawa dia pergi dari sini,".

Keith cuba untuk berlari tetapi ditembak menggunakan taser. Ketika rebah di lanta, remaja ini ditembak dengan pistol. Abang Keith berkata, "Kami bersatu bersama dan kami akan menceritakan kisah ini kepada umum kerana adik saya dilayan dengan begitu teruk,".

Aiyana Stanley-Jones hanya berusia 7 tahun ketika pegawai polis bernama Joseph Weekly melakukan satu serbuan yang gagal, sehingga membunuh kanak-kanak ini.

Joseph mendakwa bahawa pistolnya tertembak dengan sendiri ketika berkelahi dengan nenek Aiyana. Akan tetapi, nenek Aiyana menafikan bahawa mereka bergaduh, dan cerita ini disokong oleh seorang lagi pegawai polis.

Kisah serbuan ini difilemkan untuk rancangan televisyen The First 48. Keluarga Aiyana percaya bahawa pihak polis lebih memberikan perhatian kepada bagaimana mereka kelihatan dalam rancangan tersebut berbanding daripada melakukan kerja-kerja polis.

Joseph disabitkan dengan kesalahan membunuh secara tak sengaja. Namun, walaupun seorang lagi pegawai polis memberi keterangan dalam kes ini, pihak juri gagal untuk memutuskan Joseph bersalah.

Ini membawa kepada perbicaraan yang tidak meyakinkan kerana berlakunya kesilapan dalam prosiding. Ketika perbicaraan kedua berlangsung dengan pertuduhan yang dikurangkan terhadap Joseph, sekali lagi kesilapan berlaku.

Pihak pendakwa memutuskan untuk tidak meneruskan perbicaraan ketiga, dan kes itu ditolak.


Kisah Hubungan Keluarga Di-Raja Belanda Dengan Buah Oren dan Lobak Merah

Lobak merah mempunyai warna jingga yang sangat terang, disebabkan oleh kandungan beta-carotene yang memberikannya warna unik itu. Walaupun begitu, lobak sebenarnya datang dalam pelbagai warna seperti warna ungu, putih dan kuning.

Bagaimanapun, lobak merah berwarna jingga menjadi de facto standard rupa asal lobak sehingga kini. Kenapa lobak kini lebih banyak yang berwarna jingga?

Kisah ini adalah sebuah kisah panjang yang menggabungkan tiga elemen penting iaitu buah oren, lobak merah dan juga salasilah keluarga di-raja Belanda. Nampak macam tak logik kan? Ini kisahnya.

Sebelum menerangkan kenapa lobak merah berwarna jingga, kita perlu mengetahui asal-usul nama buah oren. Berdasarkan penyelidikan sejarah, mereka mendapati majoriti buah-buahan sitrus seperti oren dan limau berasal daripada kawasan selatan China.

Buah-buahan itu kemudiannya sampai ke kawasan sekitar tanah India sekarang, dan buah oren dikenali oleh penduduk tempatan dengan nama 'naranga' yang diambil daripada perkataan dalam bahasa sanskrit. Perkataan 'naranga' berpunca daripada perkataan 'nar' yang bermaksud 'bau' atau 'aroma', menggambarkan bau unik yang ada pada buah oren tersebut.

Bermula dari China dan seterusnya ke India, buah oren akhirnya sampai ke kawasan sekitar Parsi dengan gelaran 'narang.' Daripada Parsi, buah tersebut akhirnya tiba ke kawasan di sekitar Perancis. Penduduk tempatan mula menggelarkannya 'un aranj' - serupa dengan nama 'narang' namun telah di asimilasikan dengan slanga tempatan.

Berikutan percampuran budaya serta asimilasi masyarakat luar, akhirnya buah 'un aranj' digelarkan sebagai 'orange' serta dijadikan istilah rasmi dalam bahasa Inggeris.

Kenapa kisah ini perlu diceritakan? Susur galur istilah 'orange' ini menunjukkan kepada kita istilah itu yang kini digunakan untuk mewakili buah pada awalnya, pada akhirnya turut sama akan digunakan bagi mewakili warna jingga yang mirip dengan masyarakat Belanda.

Sekitar tahun 35BC, muncul sebuah pekan kecil di selatan Perancis bernama 'Aurenja' dengan aktiviti utama penduduk di situ adalah bercucuk tanam. Lobak putih, ungu serta kuning menjadi tanaman utama mereka.

Berikutan penjajahan serta perubahan dialek, lama-kelamaan pekan Aurenja akhirnya ditukar ejaannya kepada 'Orange' secara rasmi sekitar tahun 400M. Beratus tahun lamanya pekan Orange duduk dalam jajahan pihak lain sebelum William the Silent, seorang putera bandar Orange memulakan pemberontakan yang dikenali sebagai 'Perang 80 Tahun', bermula pada 1568 melawan penjajahan Sepanyol.

Pemberontakan yang mengambil masa yang panjang akhirnya berjaya membebaskan pekan tersebut daripada dijajah dengan pembentukan Republik Belanda pada tahun 1581. Bagaimanapun, Perang 80 Tahun hanya tamat secara rasmi pada tahun 1648 selepas Republik Belanda diiktiraf secara rasmi sebagai sebuah negara bebas oleh penjajah mereka.

Kejayaan pembentukan Republik Belanda yang dimulakan oleh William the Silent atau turut dikenali dengan nama William of Orange menjadi titik tolak kemerdekaan orang Orange. 17 wilayah bergabung bersama-sama beliau menerusi kerjasama diplomasi, bersatu menuntut kemerdekaan daripada Sepanyol

Malangnya, William meninggal dunia pada tahun 1584 sebelum perang benar-benar tamat. Bagaimanapun, ketokohannya memimpin serta memulakan gerakan pemberontakan mahu membebaskan orang Belanda daripada penjajahan tidak dilupakan masyarakat beliau.

Masyarakat Belanda yang pada ketika itu merupakan pengeksport terbesar lobak dunia, mula melakukan eksperimen mengkacukkan lobak kuning yang mereka tanam dengan warna yang lebih gelap dalam kuantiti yang banyak sehingga terhasillah lobak berwarna merah atau oren - sebagai satu penghormatan mereka kepada William the Silent.

Mereka memberhentikan tanaman lobak warna lain, menyebabkan bekalan lobak merah menjadi banyak sehinggakan lobak lain kurang mendapat perhatian. Atas sebab itulah sehingga kini lobak merah jauh lebih mudah didapati dalam pasaran.

Walau bagaimanapun, ada pihak menyanggah pendapat ini mengatakan lobak merah sebenarnya sudah wujud sebelum perubahan ini berlaku. Pendapat ini, kita anggap sajalah tergantung tanpa ada kesimpulan ya?

Kedudukan keluarga Orange sebagai keluarga di-raja sebelum pemberontakan dimulakan. membolehkan banyak lukisan-lukisan potret mereka dihasilkan.

Ada satu persamaan di antara banyak potret keluarga mereka yang dihasilkan; ahli kerabat keluarga Orange gemar memegang buah oren sebagai satu simbol identiti keluarga mereka dalam lukisan ataupun berpakaian jingga. Keluarga Orange juga dikenali sangat suka menjadikan hadiah jem oren dan gula-gula oren kepada tetamu dan orang ramai.

Cucu kepada William the Silent seramai empat orang juga membina istana mereka dengan dindingnya dicat warna jingga, serta menanam pokok buah oren di sekeliling istana mereka. Nama rasmi istana mereka pula adalah Oranjewoud, Oranienstein, Oranienburg, and Oranienbaum.

Buah oren diangkat sebagai simbol keluarga tersebut. Bagaimanapun, berikutan harganya yang mahal, orang ramai mula menjadikan lobak merah sebagai satu penghormatan bagi keluarga Orange kerana warnanya yang menyerupai buah oren. Itulah sebabnya orang Belanda sehingga kini menjadikan warna jingga sebagai warna rasmi mereka dalam banyak perkara.

Dinasti Orange mengalami turun naik akibat politik selepas kematian William of Orange. Desakan terhadap keluarga monarki oleh kerajaan Belanda sendiri pernah menyebabkan aktiviti penjualan dan penanaman lobak merah dilihat sebagai satu bentuk pemberontakan kepada kerajaan.

Ketika era ini, keluarga di-raja Orange mengalami kejatuhan teruk sehingga pewarisnya terpaksa lari ke negara lain, bagi mendapatkan perlindungan. Bagaimanapun, dinasti Orange berjaya dipulihkan sekitar abad ke 19 dan kembali memegang kuasa dengan bantuan United Kingdom. Bagaimanapun, keluarga Orange ketika itu menolak untuk dijadikan raja monarki mutlak, menyerahkan kuasa pentadbiran kepada kerajaan sedia ada dan meletakkan mereka hanya sebagai 'penjaga' kepada negara.

Pergolakan politik menyebabkan banyak jajahan Dinasti Orange bertukar tangan dan salah satunya adalah pekan Orange sendiri, yang kini menjadi salah satu daerah rasmi di Perancis.

Dinasti Orange kekal menjadi salah satu elemen penting dalam pentadbiran Belanda. Raja Willem-Alexander yang memegang kuasa ketika ini, menjadi Raja lelaki pertama Belanda selepas hampir 150 tahun takhta Belanda dipegang oleh Permaisuri, berikutan ketiadaan waris lelaki yang sah.


Kisah Penculikan Putera Raja dan Dijadikan Hamba Selama 40 Tahun - Abdul Rahman Ibrahim Ibn Sori

Abdul Rahman Ibrahim Ibn Sori mungkin merupakan salah seorang putera raja Muslim yang paling malang dalam sejarah. Dia tidak menghabiskan sebahagian besar usia dewasanya memerintah negara, sebaliknya bekerja sebagai seorang hamba abdi di ladang kapas di Mississippi Delta, Amerika. Di situ jugalah dia menemui isterinya, Isabella, dan mereka telah dikurniakan dengan sembilan orang anak.

Beliau telah dilahirkan pada tahun 1762 dan merupakan anak kepada Raja Sori yang memerintah rantau Fouja Djallon yang kemudiannya dikenali sebagai Tanah Fulbe dan Jalunke.

Ketika Putera Ibrahim berusia 26 tahun, beliau yang sedang berkhidmat dalam pasukan tentera bapanya telah diserang hendap dan ditangkap. Putera yang malang itu kemudian dijual dan dipaksa untuk menjadi hamba abdi.

Kisah Putera Ibrahim ini ada kaitannya dengan ketegangan yang sedang berlaku antara penduduk Fulbe dan Jalunke yang mendiami wilayah tersebut pada waktu itu. Mereka adalah dua kumpulan dengan kepercayaan dan agama yang berbeza. Majoriti kaum Fulbe adalah beragama Islam manakala Jalunke pula adalah golongan bukan Islam.

Menurut Profesor Terry Alford dalam bukunya, Prince Among Slaves, ketika Putera Ibrahim membesar, ketegangan antara kedua-dua kumpulan ini telah meningkat hingga ke tahap berlakunya peperangan berikutan pengharaman solat di kawasan awam yang dikeluarkan oleh pihak berkuasa Jalunke.

Putera Ibrahim yang merupakan ketua pasukan tentera Fulbe ketika itu berjaya ditangkap dan dilelong dengan cepat di pasaran hamba abdi. Pada tahun 1788, putera itu tiba di ladang di Nantchez, Mississippi, Amerika Syarikat yang dimiliki oleh Kolonel Thomas Foster.

Namun, apa yang mungkin membantu Putera Ibrahim ketika berada di ladang itu adalah kemahirannya dalam bidang pertanian dan juga kepimpinan. Oleh itu, Kolonel Foster telah melantiknya menjadi salah seorang penyelia di ladang kapas itu.

Isteri Putera Ibrahim iaitu Isabella juga seorang hamba di ladang yang sama. Mereka berdua mendirikan rumah tangga sekitar tahun 1794 dan dikurniakan lima orang anak lelaki dan empat orang anak perempuan.

Akan tetapi, menetap dan membesarkan keluarga di ladang kapas sebagai seorang hamba abdi bukanlah sesuatu yang mudah. Putera Ibrahim pernah membuat beberapa percubaan untuk mendapatkan kebebasan dan meninggalkan ladang itu tetapi ia gagal dan tidak berjalan seperti yang dirancang.

Harapan pertama mereka bermula selepas menerima lawatan dari Dr. John Cox, seorang pakar bedah Ireland yang mengenali Putera Ibrahim. Menurut beberapa sumber, Dr. Cox mengenali Putera Ibrahim kerana sebelum ini dia pernah mengembara ke tanah air yang diperintah oleh Raja Sori.

Ketika berada di sana, Dr. Cox telah jatuh sakit selama hampir setengah tahun. Keluarga Ibrahim yang merupakan keluarga diraja telah menjaga doktor itu sehingga sembuh. Kini, tiba masanya untuk Dr. Cox membalas budi baik itu.

Pada mulanya, Dr. Cox telah menawarkan untuk membeli dan menjadi pemilik baru Putera Ibrahim tetapi telah ditolak oleh Kolonel Foster. Dr. Cox mencuba pelbagai perkara yang boleh difikirkannya termasuk memujuk Kolonel Foster, melobi di kalangan pegawai tinggi tempatan dan memberi tekanan untuk pembebasan Putera Ibrahim.

Namun, semua usahanya itu gagal dan Putera Ibrahim tetap diperhambakan. Akhirnya Dr. Cox meninggal dunia pada tahun 1816. Sepuluh tahun kemudian, Putera Ibrahim telah menulis sepucuk surat dalam Bahasa Arab kepada sanak-saudaranya di Afrika Barat.

Lelaki yang menerima surat itu di Natchez ialah Andrew Marshchalk dan dia telah menghantar satu salinannya kepada Senator Thomas Reed. Para pegawai kerajaan di Washington D.C. beranggapan Putera Ibrahim berasal dari Maghribi, jadi mereka menghantar surat itu ke negara itu dan akhirnya ia sampai di tangan Sultan Maghribi ketika itu.

Walaupun pada hakikatnya bahawa Putera Ibrahim bukanlah berasal dari Maghribi, Sultan dilaporkan berminat dalam kes itu dan akhirnya menubuhkan sebuah petisyen baru yang ditujukan kepada Presiden Amerika Syarikat ketika itu, John Quincy Adams.

Bermula saat inilah, nasib putera Afrika yang dilupakan itu mula berubah. Proses pengumpulan dana untuk membebaskannya dari penghambaan sedang dilakukan. Walaupun dana yang dikumpul itu tidak mencukupi untuk menebus keseluruhan keluarkanya, tetapi ia cukup untuk membebaskan Ibrahim dan isterinya untuk pulang ke Afrika dengan menaiki kapal.

Putera Ibrahim dan isterinya memulakan perjalanan pulang ke Afrika pada musim panas tahun 1829 selepas empat dekad menjadi mangsa penghambaan di Amerika Syarikat. Mereka berdua menuju ke kampung di mana Ibrahim dilahirkan iaitu Timbo yang kini dikenali sebagai Republik Guinea.

Tragisnya, Putera Ibrahim kehilangan nyawanya pada 6 Julai 1829 di Moravia, Liberia, tidak jauh dari tempat asalnya. Putera Ibrahim berusia 66 tahun ketika dia meninggal dunia. Dia tidak sempat menjadi raja yang boleh meninggalkan kerajaan sebagai legasi. Apa yang ada hanyalah cahaya di sebalik kisah gelap dalam sejarah kemanusian mengenai penghambaan.

Hanya dua daripada sembilan orang anaknya yang dimerdekakan dan berjaya mengembara ke Afrika, makanala selebihnya terus diperhambakan di Amerika Syarikat. Kisah Putera Ibrahim juga diadaptasikan dalam filem Prince Among Slaves.


5 Petikan Popular Albert Einstein Yang Sebenarnya Palsu

Albert Einstein merupakan salah seorang tokoh sains yang paling dikagumi sehingga kini. Sumbangannya pada dunia teramatlah besar, dengan pelbagai teori khasnya teori relativiti menjadi panduan para saintis dunia melakukan pelbagai penemuan baru.

Selain daripada sumbangannya pada dunia sains, Einstein juga merupakan seorang penulis yang berbakat. Bagaimanapun, berikutan kedudukannya yang popular - banyak pihak menggunakan nama serta wajah beliau untuk mempopularkan banyak perkara lain yang tak berkait dengan mendiang.

Salah satunya adalah petikan-petikan popular yang kerap kali dikongsikan oleh netizen setiap hari, sama ada sebagai pengukuh hujah ataupun sekadar satu sokongan motivasi. Pernahkah anda lihat petikan ayat 'Einsteini ini digunakan?

Kerap kali dikongsikan bagi memperbetulkan perspektif kita tentang matlamat hidup - petikan ini sebenarnya tidak pernah diungkapkan oleh Einstein. Pemilik sebenar petikan ini adalah seorang professor bernama William Bruce Cameron, yang juga seorang penulis dan kolumnis yang terkenal dengan bukunya yang bertajuk 'Informal Sociology: A Casual Introduction to Sociological Thinking.'

Di dalam buku tersebut yang diterbitkan pada tahun 1963, Cameron menulis petikan itu secara keseluruhan bagi menggambarkan sistem perkiraan yang diharapkan beliau dapat dilakukan oleh mesin komputer zaman tersebut, agar dapat memvisualkan kajian sosiologi beliau sama seperti kajian ekonomi.

Nama Einstein mula disebut sebagai pemilik petikan tersebut bermula sekitar tahun 80-an, hampir 30 tahun selepas beliau meninggal dunia. Tidak ada hubungkait di antara Einstein dan petikan itu.

Salah satu petikan Einstein yang sangat popular berikutan keberkesanan ayat ini menyampaikan sesuatu yang mendalam, dengan cara yang sangat minima - petikan ini sebenarnya mempunyai sejarah yang sangat panjang serta kerap kali digunakan oleh ramai tokoh-tokoh dalam sejarah.

Walau bagaimanapun, nama Einstein dikaitkan dengan petikan ini hanya pada tahun 1995 - sedangkan petikan ini telah wujud sejak awal abad ke 19 lagi. Tidak diketahui siapakah pemilik asal petikan lejen ini tetapi yang sah - bukan Albert Einstein.

Petikan ini seringkali digunakan mereka yang berminat tentang bidang pendidikan, bagi menggambarkan secara ringkas apa itu pendidikan dalam peringkat asasnya. Petikan ini sebenarnya mula disebut dalam beberapa format lain dan Albert Einstein sendiri memetik ayat ini dalam salah satu eseinya pada tahun 1936, tetapi mengkreditkan seorang penulis lain yang tidak dinamakan sebagai pemilik asalnya.

Apabila dikaji semula asal-usul petikan ini, semuanya bermula daripada petikan asal pada tahun 1892 dalam sebuah jurnal hasil tulisan C.F. Thwing yang menulis tentang kepentingan budaya sebelum diringkaskan pada tahun 1907 dalam sebuah ucapan perpisahan di sebuah universiti, yang berbunyi 'budaya adalah apa yang tinggal apabila kita mula melupakan apa yang dipelajari di kolej.'

Salah satu petikan 'Einstein' yang sangat kerap dikongsikan - namun secara rasminya petikan hebat ini tidak direkodkan dalam buku petikan Einstein yang diterbitkan oleh Princeton University Press.

Walaupun begitu, ini tidak menghalang seorang penulis iaitu Matthew Kelly dalam bukunya bertajuk 'The Ryhthm of Life' menggunakan petikan tersebut serta mengkreditkan Albert Einstein sebagai pemiliknya. Bagaimanapun, nyata sekali Einstein tidak pernah menuturkan ayat tersebut.

Petikan tersebut sebenarnya datang daripada perbincangan yang timbul disebabkan pembentukan hala tuju pendidikan zaman tersebut, dengan beberapa orang ahli akademik menggunakan pendekatan serupa dengan ayat tersebut bagi menyatakan pandangan mereka.

Petikan yang terakhir ini adalah petikan yang paling popular antara semua petikan kerana petikan ini menjadi sebutan bukan saja penyelidik malahan ahli politik dunia sehingga kini.

Dalam buku kompilasi rasmi petikan Albert Einstein, “The Ultimate Quotable Einstein” petikan tersebut dinyatakan secara jelas bukanlah disebutkan oleh Albert Einstein sendiri, bagi membantu membetulkan kesilapan masyarakat dunia. Namun orang ramai nampaknya lebih gemar mengongsikan petikan yang salah daripada pembetulan yang dilakukan secara rasmi.

Petikan itu sebenarnya datang daripada satu risalah anti dadah yang diterbitkan pada tahun 1981 oleh sebuah NGO anti dadah bernama Narcotics Anonymous. Bermula pada tahun 1990, petikan popular ini mula dikaitkan dengan Einstein selepas seorang ahli politik Amerika Syarikat, Ronnie Earle memetik petikan tersebut dan mengatakan Einstein pernah menyebut petikan itu.


9 Kejadian Astronomi Paling Menakjubkan Dan Sangat Jarang Berlaku

Pergerakan planet yang berterusan, daya graviti, perubahan dalam sistem teras bintang menghasilkan pembentukan pelbagai jenis peristiwa astronomi.

Sesetengah peristiwa astronomi boleh dilihat oleh mata kasar dan sesetengah peristiwa astronomi lain hanya berlaku selepas berabad-abad lamanya, seperti kedatangan komet.

iluminasi.com kongsikan 9 peristiwa astronomi yang paling jarang dan menakjubkan.

Komet ini mengalami pengaruh graviti Musytari ketika ia melalui laluan di antara Bumi dan Musytari.

Komet Churyumov-Gerasimenko berasal dari objek yang berais di sebelah planet Neptun dan menuju ke arah Matahari. Ia melangkau jarak 3.5 unit astronomi dari permukaan Bumi, atau 107,998,716,103,200 kilometer.

Sebaik sahaja komet ini mendekati Neptun, ia akan ditarik oleh daya graviti planet ini.

Komet Churyumov-Gerasimenko pertama kali ditemui pada tahun 1969. Semasa perjalanannya ke arah matahari, zarah-zarah berair ini melalui proses pemejalwapan kerana kepanasan Matahari.

Ribut meteor Leonid berlaku apabila Bumi melewati orbit komet Tempel-Tuttle. Orbit komet ini mengelilingi Matahari setiap 33 tahun.

Para pemantau langit boleh menjangkakan untuk melihat 1,000 meteor setiap jam semasa ribut meteor Leonid berlaku, yang berlangsung lebih dari 15 minit.

Kejadian ini mula-mula ditemui pada tahun 1833. Dipercayai bahawa komet Tempel-Tuttle dapat menghasilkan 100,000 meteor dalam sejam.

Hale-Bopp adalah salah satu komet paling terang di dalam angkasa lepas. Malah, ia adalah 1000 kali lebih terang daripada komet Halley.

Komet ini boleh dilihat dengan mata kasar dari Bumi. Ahli sains angkasa menganggarkan bahawa komet Hale-Bopp mengambil 2,392 tahun untuk mengorbit mengelilingi Matahari.

Komet Hale-Bopp pertama kali ditemui oleh astronomi Amerika Alan Hale dan Thomas Bopp pada 23 Julai 1995.

Pendekatan paling hampir yang dibuat oleh komet Hale-Bopp ke permukaan Bumi adalah 193 juta kilometer.

Peluang pendekatan terhampir ke Bumi oleh komet Hale-Bopp sangat jarang kerana ia mengikuti laluan yang tidak menentu.

Komet Halley adalah komet berkala yang mengelilingi Matahari setiap 75 tahun.

Ia dinamakan sempena ahli astronomi Edmund Halley yang pertama kali menemui komet ini pada tahun 1531.

Komet ini mengikuti orbit elips dan membuat pendekatan yang paling hampir dengan Matahari sebanyak 46 juta batu dan pendekatan jauh 35 unit astronomi.

Komet itu diterangi oleh refleksi cahaya matahari semasa perjalanannya melalui sistem Suria.

Komet Halley dapat dilihat dari pelbagai lokasi di Bumi dengan mata kasar.

Ia mempunyai panjang 14.5 kilometer dan lebar 8 kilometer, yang mana kebanyakannya adalah zarah berais.

Halley membuat lawatan terakhir di sekitar Matahari pada tahun 1986 dan akan kembali pada tahun 2061.

Kemungkinan penyelarasan semula antara planet-planet dalam sistem suria adalah sangat jarang berlaku.

Para ahli sains angkasa menganggarkan bahawa terdapat penjajaran planet iaitu Marikh, Utarid, Zuhrah, Musytari, Zuhal dan Bulan akan berlaku pada tahun 2040.

Pada tahun 2000, penyelarasan planet Marikh, Zuhal, Zuhrah, Utarid dan Musytari telah berlaku.

Pada bulan Mei 2011 dicatatkan penjajaran segitiga Musytari, Utarid dan Zuhrah.

Dalam setiap 30 tahun, satu pembentukan ribut besar akan berlaku di Hemisfera Utara di planet Zuhal. Kejadian astronomi yang sangat jarang berlaku ini dikenali sebagai ribut petir putih yang dahsyat.

Pembentukan awan yang dipenuhi dengan ammonia ini disebabkan oleh guruh dan petir, dan awan ini mempunyai panjang kira-kira separuh diameter Bumi.

Dianggarkan bahawa terdapat 10 sabungan kilat dalam sesaat di sekitar atmosfera Zuhal. Petir yang berukuran 10,000 batu ini akan menguapkan kandungan air di atmosfera Zuhal.

Setelah ia menjadi padat, petir tersebut menjadi semakin kuat dan membentuk ribut petir. Ribut petir putih yang dahsyat ini dikatakan 10,000 kali ganda berbanding ribut di Bumi.

Peralihan Zuhrah merupakan fenomena astronomi di mana planet Zuhrah bergerak di antara Bumi dan Matahari. Ketika peralihan ini, Zuhrah boleh dilihat dari Bumi sebagai cakera hitam dalam bayangan Matahari.

Kejadian ini berlaku setiap 8 tahun tetapi kedudukan Zuhrah dalam bayangan Matahari mungkin berubah-ubah. Masa selama 100 tahun diperlukan untuk mendapatkan kedudukan yang sama dengan peralihan sebelumnya.

Bulan biru adalah Bulan penuh kedua dalam sebulan yang sama, yang mana hanya berlaku sekali dalam 2 tahun.

Kejadian 2 Bulan penuh ini mempunyai tarak 29 hari. Disebabkan terdapat sekurang-kurangnya 30 hari (kecuali Februari) dalam sebulan, maka kejadian ini boleh berlaku, namun sangat jarang.

Malah, istilam "Bulan biru" tiada mempunyai kaitan dalam kejadian ini, namun adalah tidak mustahil untuk melihat Bulan dalam warna biru apabila wujudnya zarah berwarna dalam atmosfera.

Pada tahun 1883, apabila gunung berapi Krakatoa di Indonesia meletus, seluruh atmosfera dipenuhi dengan debu tebal dan Bulan kelihatan berwarna biru pada ketika itu, ketika hari Bulan biru.

Gerhana Matahari dapat dilihat beberapa kali dalam setahun. Tetapi sangat jarang untuk melihat gerhana matahari penuh.

Gerhana matahari penuh bererti apabila Bulan menutupi Matahari sepenuhnya untuk saty tempoh yang singkat.

Untuk kali terakhir ia dicatatkan pada Novembers 2012. Para saintis menganggarkan bahawa ia tidak akan berlaku untuk 138 tahun akan datang.

Bulan melakukan pergerakan menghampiri Matahari 400 kali ganda berbanding Bumi. Dengan cara ini, gerhana matahari penuh akan berlaku, dikenali sebagai "umbra".

Ketika ini berlaku, cakera Matahari kelihatan terbenam dalam sabit Bulan.


Tragedi Amritsar : Bukti Kekejaman British Sehingga Bangkitnya Mahatma Gandhi

Setiap 13 April, masyarakat India akan melakukan upacara memperingati satu tragedi yang pernah menimpa mereka. Tarikh 13 April 2019 bermakna telah genap 100 tahun insiden itu berlaku.

Tragedi yang berlaku di daerah Amritsar, Punjab menjadi titik tolak keseluruhan masyarakat India bersatu menuntut kemerdekaan penuh bagi negara mereka daripada British yang ketika itu menjajah dan menguasai tanah air mereka.

Peristiwa ini mengubah minda orang India, membentuk perspektif baru terhadap penjajah yang selama ini dipandang mulia dibantu dengan kemunculan individu bernama Mohandas Gandhi, seorang penyokong kuat British pada awalnya yang akhirnya menjadi tokoh paling lantang menentang British, melalui kaedah uniknya.

Ekoran wujud ancaman pengganas terhadap pemerintahan British di India, kerajaan British menubuhkan sebuah jawatankuasa yang diketuai oleh Hakim Mahkamah Britain bernama Sidney Rowlatt. Mengambil namanya, jawatankuasa yang dibentuk itu dinamakan Jawatankuasa Rowlatt.

Jawatankuasa Rowlatt dibentuk bagi mengkaji solusi kepada ancaman keganasan yang diramalkan sedang berlaku serta boleh merebak lebih besar di sekitar daerah Bengal dan Punjab. Mereka juga perlu menyelidik hubungan pemberontak dengan kerajaan Jerman dan Russia ketika itu yang dikatakan memberikan dana pada kumpulan pemberontak. Gerakan-gerakan yang dibantu Jerman khasnya dirasakan boleh menggugat kedudukan Britain di India, yang mahu mengukuhkan kedudukan mereka selepas tamatnya perang dunia pertama.

Hasil daripada kajian itu, sebuah kertas cadangan yang dinamakan 'Anarchical and Revolutionary Crimes Act of 1919' atau lebih dikenali dengan nama Akta Rowlatt diluluskan pada 10 Mac 1919. Kesannya, kerajaan Britain memperkenalkan undang-undang penahanan mana-mana individu yang dikaitkan dengan gerakan pemberontakan selama dua tahun, tanpa peluang untuk dibicarakan. Dah macam ISA la juga kan?

Selain itu kerajaan Britain juga mengenakan kawalan lebih ketat pada media. Sistem mahkamah tidak berjuri diperkenalkan. Mana-mana individu yang telah ditahan dan dibebaskan di bawah Akta Rowlatt dilarang daripada menyertai sebarang acara melibatkan politik, pendidikan dan juga upacara keagamaan.

Akta Rowlatt yang diperkenalkan menyebabkan wujud pelbagai kekangan kepada masyarakat India dan kebebasan mereka seakan-akan sengaja disekat. Bagi menyuarakan bantahan kepada kerajaan Britain, satu rapat umum atau hartal dianjurkan dikepalai oleh Mohandas Gandhi sendiri, dengan hartal pertama diadakan di Bombay pada 6 April 1919. 150 ribu orang menyertainya.

Hartal yang dianjurkan mendapat sambutan yang di luar jangkaan diibaratkan seperti mengejutkan masyarakat India daripada lamunan, serta dianggap berjaya menyatukan komuniti India yang berpecah belah ketika itu dalam satu suara.

Kejayaan awal ini membolehkan Gandhi terus menjadi suara menyatukan komuniti mereka. Rancangan berikutnya adalah dengan melakukan satu lagi rapat umum di Punjab, di mana nama Gandhi sangat disegani penduduknya.

Walau bagaimanapun, British mula melihat Gandhi sebagai ancaman menerusi kejayaan hartal yang dianjurkannya. Kerajaan British mengeluarkan arahan agar Gandhi tidak dibenarkan hadir ke Punjab. Semasa dalam perjalanan dan sudah tidak jauh daripada destinasinya dalam keretapi, Gandhi diarahkan berpatah balik serta dikenakan larangan masuk ke Delhi dan Punjab.

Berita tentang larangan yang dikenakan ke atas Gandhi sampai pada masyarakat di Punjab. Sebagai tindak balas terhadap tindakan itu, masyarakat Amritsar membakar sebuah bank milik Britain dan membunuh 3 orang pengurusnya. Insiden ini menjadi pencetus kepada pemberontakan lebih besar.

Kematian seorang pendakwah wanita Kristian warga Britain yang dipukul dan dibiarkan mati di tepi jalan, memaksa kerajaan British mula mengambil langkah lebih drastik dan keras.

Bertindak balas, tentera British mula menggunakan kekerasan menembak mati 15 orang India dalam satu insiden pemberontakan kecil. Bagaimanapun masyarakat Amritsar kembali melawan, membunuh 5 orang rakyat British seterusnya mensabotaj  hubungan telegraf yang menjadi saluran utama komunikasi kerajaan ketika itu.

Bagi mengawal keadaan, undang-undang tentera diisytiharkan pada 11 April 1919 dan kuasa diberikan sepenuhnya pada Brigadier Jeneral Reginald Dyer, menyelia Punjab dengan bantuan beberapa kontinjen askar Gurkha dan Britain di bawah kawalannya.

Di bawah Jeneral Dyer, kawalan ke atas orang ramai diperketatkan lagi. Masjid dan kuil ditutup kepada orang ramai. Bekalan air dan elektrik dimatikan sekiranya kediaman tersebut berkait dengan suspek individu pemberontak. Hukuman terbuka dijalankan pada mana-mana suspek yang berjaya ditangkap dan yang lebih memalukan, orang India dipaksa merangkak seperti ular ketika mereka melalui lokasi di mana pendakwah wanita tadi mati dibunuh - sebagai balasan terhadap perbuatan mereka.

Walaupun berdepan pelbagai kekangan, pemberontak mula mengorak langkah lebih kemas. Sebuah perhimpunan besar cuba dianjurkan sebagai satu bentuk bantahan pada 13 April 1919, bertempat di Jallianwala Bagh - sebuah taman awam. Tarikh yang dipilih pula serentak dengan sambutan hari Vaisakhi, permulaan tahun baru bagi orang Sikh.

Pada 13 April 1919, amaran yang dikeluarkan oleh Jeneral Dyer kepada orang ramai yang hadir melalui megafon tidak dihiraukan kerana hakikatnya, tidak ramai yang tahu larangan perhimpunan yang telah diperkenalkan. Ini memaksa Dyer membawa 50 orang askar dan dua buah kereta perisai bagi mengawal keadaan.

Tanpa ada sebarang provokasi, Jeneral Dyer mengarahkan tembakan rambang dilepaskan pada ribuan manusia yang ada di situ yang dianggarkan sekitar 15,000 kesemuanya. Ekoran jumlah manusia yang terlalu ramai, pasukan askar tidak lagi mampu mengenalpasti individu pemberontak yang berkumpul menyebabkan askar menembak membabi buta. Sedangkan majoriti yang ada di situ hadir untuk meraikan hari Vaisakhi. Selama 10 minit tembakan dilepaskan oleh pasukan askar di bawah arahan Jeneral Dyer, mengorbankan 337 lelaki, 41 wanita dan seorang bayi. Malangnya, kawalan Britain ke atas media serta ketiadaan cara untuk berhubung,  menyebabkan insiden buruk yang telah berlaku itu senyap tidak diketahui masyarakat luar, berbulan lamanya.

Selepas hampir dua bulan insiden tersebut, barulah laporan pertama tentang insiden itu disiarkan oleh wartawan. Bagaimanapun tindakan menerbitkan laporan ini menyebabkan beberapa orang editor surat khabar di India dikenakan tangkapan dan dipenjarakan.

Setelah mendapat tahu perkara yang telah berlaku dengan lebih jelas, Gandhi memulakan usaha mahu melawat Punjab namun larangan ke atasnya tetap dipertahankan. Hanya pada bulan Oktober tahun tersebut, akhirnya Gandhi dibenarkan hadir ke daerah tersebut bagi merekodkan sendiri apa yang telah berlaku 4 bulan sebelumnya.

Selepas menghabiskan beberapa bulan di Punjab mendapatkan testimoni lebih 1,700 orang saksi, Gandhi menyampaikan laporan siasatan beliau kepada kerajaan British namun cadangannya untuk menangani apa yang telah berlaku ditolak. Berikutan penolakan ini, Gandhi yang sebelum itu berpegang kepada prinsip mahu mewujudkan kerjasama di antara masyarakat India dan penjajahan British, mengambil keputusan melawan secara terbuka dengan memboikot sistem yang diperkenalkan British pada mereka.

Gandhi memperkenalkan dasar-dasar 'tidak bekerjasama' secara halus; mengambil jalan mengelakkan pemberontakan secara berdepan agar tidak tidak membahayakan keselamatan orang ramai.

Antara langkah yang diperkenalkan Gandhi adalah menyeru masyarakat India untuk tidak lagi berkhidmat dengan Britain, menyeru askar dan polis warga India berhenti daripada perkhidmatan mereka secara sukarela, mengajak orang ramai memboikot bayaran cukai, tidak lagi menghantar anak-anak ke sekolah beraliran Britain serta memboikot semua acara kerajaan.

Tekanan ini memaksa kerajaan Britain memberhentikan Jeneral Dyer daripada tugasannya namun dia tetap diberikan pencen separuh gaji. Tindakan gilanya itu bagaimanapun mendapat pujian beberapa pihak di Britain. Kerajaan Britain sendiri dilihat meletakkan Dyer sebagai seorang wira yang sanggup melakukan apa saja bagi mempertahankan kedaulatan kerajaan British, ekoran mengaturkan pengebumian penuh hormat tidak rasmi selepas dia meninggal dunia.

Selepas hampir 80 tahun kejadian tersebut, Ratu Elizabeth menjadi pemimpin Britain pertama yang mengunjungi lokasi kejadian tersebut. Perdana Menteri Britain, David Cameron turut sama melawat taman Jallianwala Bagh pada tahun 2013, namun tidak melakukan permohonan maaf secara rasmi atas apa yang telah dilakukan Britain satu masa dulu.

Tanggal 13 April 2019 menandakan genap 100 tahun insiden buruk ini berlaku namun bagi masyarakat India khasnya di Amritsar, Punjab - tragedi ini merupakan sebuah memori yang tak mungkin dapat mereka lupak; menjadi titik tolak bangunnya masyarakat India dengan Mahatma Gandhi sebagai tunjangnya.


Kisah Bilik Mandi Khas Wanita Yang Ingin Mandi di Pantai Pada Abad ke 19

Sekiranya anda pernah mandi di mana-mana pantai di Malaysia, mungkin anda dapat melihat kaum wanita yang memakan pakaian yang masih dianggap sopan dan tidak begitu terdedah. Hal ini kerana negara kita majoriti penduduknya beragama Islam dan kita juga masih mengamalkan budaya-budaya orang Timur.

Keadaan ini sangat berbeza sekiranya anda pergi ke pantai di negara-negara barat. Rata-rata wanita yang ke pantai begitu seksi dan kebiasaannya hanya memakai bikini dan seluar mandi. Mungkin sudah menjadi cara hidup wanita Barat, pemakaian sebegini dianggap sebagai suatu kebiasaan.

Namun, apabila dilihat kembali sejarah, keadaannya sangat berbeza. Tahukah anda, pada abad ke 18 dan 19, para wanita tidak boleh sewenang-wenangnya mandi secara terbuka di pantai. Terdapat etika dan pantang larang yang perlu dipatuhi oleh wanita yang ingin mandi di tepi pantai.

Malah, membiarkan diri dilihat oleh individu berlainan jantina (lelaki) juga dianggap tidak sopan dan merendahkan maruah wanita itu sendiri. Oleh itu, wanita yang ingin mandi di pantai mestilah melakukannya di tempat yang tertutup.

Bagi membolehkan wanita mandi air laut dan pada masa yang sama memelihara tubuh mereka daripada dilihat orang lelaki, maka terciptalah bilik mandi mudah-alih. Jika dilihat secara kasar, ia umpama bilik menukar pakaian yang terdapat di tepi pantai. Bezanya terdapat roda besar di bawahnya yang membolehkannya dialihkan.

Wanita yang bercadang untuk mandi akan memasuki bilik mandi ini yang juga berperanan sebagai bilik menukar pakaian. Malah, pakaian mandi pada waktu itu juga lebih tertutup dan dianggap lebih sopan jika dibandingkan dengan pakaian mandi wanita sekarang.

Bilik mandi mudah alih ini kemudiannya akan ditarik oleh seekor kuda ke laut dan dalam sesetengah kes, ditarik oleh manusia. Apabila sampai di tempat yang sesuai, wanita tersebut akan keluar melalui pintu yang menghadap ke arah laut bagi mengelakkan wanita tersebut dilihat oleh orang lain di pantai.

Bagi wanita yang tidak mahir berenang pula, mereka biasanya akan diikat dengan tali khas yang bersambung dengan bilik mandi tersebut bagi mengelakkan mereka dihanyutkan oleh ombak.

Setelah selesai mandi, wanita tersebut akan masuk kembali ke dalam bilik tersebut untuk menukar pakaiannya. Sementara itu, mereka juga akan menghantar signal kepada tukang tarik dengan mengibarkan bendera kecil menandakan mereka sudah selesai mandi dan bersedia untuk kembali ke pantai.

Penciptaan bilik mandi mudah alih ini dikatakan bermula di Great Britain sekitar tahun 1750 sebelum penggunaannya mula tersebar ke negara-negara lain seperti Amerika Syarikat, Perancis dan Jerman.

Antara individu yang dikreditkan untuk penciptaan ini adalah Benjamin Beale berasal dari England. Walau bagaimanapun, dakwaan ini mungkin tidak berapa tepat memandangkan terdapat bukti bahawa ciptaan ini sebenarnya sudah wujud 15 tahun sebelum itu. Walau bagaimanapun, sumbangan Benjamin Beale tidak dapat dinafikan terutamanya dalam rekabentuk bilik mandi ini.

Sebelum pemerintahan Permaisuri Victoria, adalah suatu kebiasaan lelaki dan wanita akan mandi bersama-sama secara terbuka tanpa pakaian. Perubahan tampuk pemerintahan telah membawa kepada perubahan nilai-nilai moral yang menyaksikan berenang tanpa pakaian dan bercampur antara lelaki dan perempuan dianggap sebagai tidak sopan.

Walau bagaimanapun, pemisahan antara tempat mandi lelaki dan wanita beransur-ansur hilang bermula tahun 1901 dan penggunaan bilik mandi mudah alih juga semakin berkurang. Menjelang 1920-an, penggunaan bilik mandi seperti ini dikatakan telah pupus sepenuhnya.


6 Penemuan Pelik Dan Menakjubkan Yang Dilihat Pertama Kali Dalam Dunia Haiwan

Dunia haiwan sentiasa berada di bawah mikroskop manusia, dikaji oleh ribuan penyelidik selama berabad-abad lamanya.

Walau bagaimanapun, setiap tahun, fauna baru yang menakjubkan akan muncul dan memberikan pengetahuan baru tentang pelbagai jenis spesis.

Penemuan yang paling menarik selalunya merupakan perkara-perkara paling pelik, dan iluminasi.com kongsikan 6 perkara pelik dan menakjubkan dilihat buat pertama kali dalam dunia haiwan.

Jared Towers telah mengkaji kawanan paus pembunuh (orca) di perairan Kanada selama bertahun-tahun.

Pada tahun 2016, radar pakar cetacean ini memberikan amaran dengan panggilan kecemasan, datang daripada ikan paus pembunuh di timur laut Pulau Vancouver.

Apabila Jared tiba untuk menyiasat, dia melihat dua kumpulan ikan paus ini. Jared mengenali seekor ikan paus jantan berusia 32 tahun dengan ibunya, dan pasangan itu mengganggu kumpulan paus pembunuh lain yang mempunyai anak.

Walaupun serangan ganas antara ikan paus pembunuh bukanlah sesuatu yang tidak pernah diketahui, namun ahli sains terkejut ketika pasukan ibu dan anak itu bekerja bersama-sama untuk membunuh anak paus dalam kumpulan lain.

Haiwan-haiwan itu tidak merosakkan atau memakan bayi itu tetapi hanya menenggelamkannya.

Ibu paus bayi itu tidak dapat berbuat apa-apa, walaupun selepas ia menyerang paus jantan itu dengan begitu keras sehingga berdarah. Apa yang mengejutkan adalah tindakan pembunuhan bayi spesies yang sama tidak pernah diketahui dalam kalangan orca.

Penyelidik mengesyaki bahawa pasangan itu menyerang keluarga dengan sebab yang sama sepertimana spesies lain membunuh anak yang tidak berkaitan, iaitu untuk meneruskan genetik ia sendiri.

Penglibatan ibu kepada paus pembunuh jantan berusia 32 tahun itu adalah petunjuk pertama bahawa ibu-ibu paus pembunuh membantu anak jantan, yang sering yang sering tinggal bersama ibu untuk hidup dengan peluang untuk mengawan.

Apabila semut matabele semut kelaparan, semut ini akan berarak ke sarang anai-anai dan memakan serangga ini.

Oleh kerana anai-anai tidak bukanlah haiwan yang mudah mengalah, ini biasanya membawa kepada pertempuran yang besar.

Anai-anai mungkin mempunyai kekuatan hebat, tetapi semut penyerang sub-Sahara kecil ini mempunyai jumlah yang sangat tinggi, disebabkan oleh tingkah laku unik yang pertama kalinya dilihat pada tahun 2017.

Semut matabele menyelamatkan rakan-rakan yang tercedera dan membawa pulang ke rumah. Ini tidak pernah berlaku dalam mana-mana semut jenis lain.

Dengan menyelamatkan nyawa, koloni semut ini bertambah sehingga 30% lebih besar berbanding jika tidak menyelamatkan rakan yang tercedera.

Setelah diselamatkan, semua yang tercedera pulih dalam masa beberapa hari dan kembali menyertai serbuan yang dilakukan.

Sebelum anda teruja dengan percaya bahawa semua ini berlaku dengan penuh belas kasihan, para penyelidik menyatakan bahawa rasa empati bukanlah penyebab haiwan ini menyelamatkan rakan yang tercedera.

Apa yang berlaku adalah bahan kimia yang dikenali sebagai pheromone yang keluar daripada mulut semut tercedera membuatkan kumpulan semut "paramedik" bergegas menyelamatkan.

Malah, dipercayai bahawa semua penyelamat langsung tak menyedari bahawa bantuan itu diperlukan.

Di Teluk Mexico terapung sejenis makhluk yang mungkin atau mungkin bukan sotong.

Malah para penyelidik yang pakar dalam haiwan bersesungut aneh langsung tidak mempunyai idea apa yang mereka temui.

Okeanos Explorer, sebuah kapal selam terpencil, telah menemui haiwan berwarna merah terang ini pada tahun 2018 di beribu-ribu kaki di bawah laut.

Makhluk itu mempunyai lengan gemuk, tetapi tentakel lain seolah-olah hilang. Anehnya, sotong ini juga berenang seperti nautilus. Apa yang membingungkan para penyelidik adalah posisi tubuh haiwan ini.

Sesetengah lengan bergulung ke belakang, sesetengah ke bawah dan yang lain tersangkut di sisi. Ini mungkin sikap pertahanan haiwan ini kerana ia menyedari kehadiran kapal selam tersebut.

Kemungkinan lain yang berlaku adalah lengan-lengan haiwan ini menghindarkan "salji laut" (makanan) di belakang sotong ini daripada jatuh dan ia boleh dituai kemudian oleh haiwan ini.

Zarah-zarah makanan ini datang dari perairan cetek dan menjadi makanan kepada banyak haiwan laut dalam. Jika ini benar, taktik hidup ini adalah perkara yang baru dalam sejarah haiwan.

Selain itu, haiwan ini mungkin "Discoteuthis discus", sejenis sotong yang tidak pernah ditemui hidup sebelum ini.

Pekan nelayandi Gansbaai di Afrika Selatan tidak peduli terletak berhampiran perairan yang dipenuhi ikan jerung. Malah, membawa para pelancong untuk melihat pemangsa menakutkan ini adalah sangat penting untuk ekonomi bandar ini.

Pada tahun 2017, sesuatu yang pelik mula berlaku apabila beberapa jerung putih yang dilihatkan sebagai jerung hebat terdampat di tepi pantai.

Walaupun bangkai-bangkai ikan ini muncul selang beberapa hari atau bulan antara satu sama lain, semua jerung ini mempunyai satu persamaan di mana organ hati telah hilang.

Lebih teruk lagi, apabila para saintis meneliti pemangsa ini, mereka mendapati bahawa organ-organ itu telah dikeluarkan dengan sangat teliti seperti pembedahan.

Jerung-jerung itu sangat besar, dengan salah satunya berukuran 4.9 meter.

Walaupun para saintis menyesyaki ia dilakukan oleh musuh yang lebih besar, namun kecurigaan ini lebih cenderung ke arah paus pembunuh atau orca.

Paus pembunuh biasanya memakan organ ikan jerung, tetapi dengan merobek organ lalu meninggalkan selebihnya adalah yang pertama diketahui berlaku di perairan Afrika Selatan.

Orca mungkin gemarkan ikan jerung kerana ia penuh dengan vitamin sihat dan squalene (hidrokarbon cecair berminyak dalam badan jerung).

Bertanggungjawab untuk pengeluaran vitamin D, squalene juga menghasilkan hormon kolesterol dan steroid. Mungkin juga hati jerung ini dianggap sangat lazat oleh paus pembunuh.

Di Texas, sebidang tanah hutan seluas 26 ekar kerap menjadi tempat membuang mayat. Walaubagaimanapun, tanah yang digelarkan sebagai "ladang badan" tidak pula dianggap sebagai tempat pembunuhan mafia tempatan.

Digunakan oleh Kemudahan Penyelidikan Antropologi Forensik dari Texas State University, para penyelidik mengkaji mayat yang terdapat di situ.

Pada tahun 2017, tubuh manusia ditinggalkan di hutan ini untuk melihat bagaimana ia terurai dan haiwan apa yang berinteraksi dengannya.

Pelawat yang luar biasa kelihatan muncul di kawasan berdekatan itu adalah seekor rusa ekor putih.

Herbivor ini muncul selepas tubuh telah mereput selama 182 hari. Apa yang mengejutkan penyelidik yang memerhatikan adalah haiwan itu melakukan sesuatu yang tidak pernah dilakukan oleh rusa, iaitu memakan manusia.

Memilih tulang rusuk, haiwan itu terus mengunyah daging manusia dengan bersungguh-sungguh. Rusa ini mungkin menginginkan sum sum tulang yang kaya nutrien.

Walaupun tidak ada herbivora berkuku yang pernah diketahui untuk memakan manusia dengan cara ini, namun spesis lain seperti kambing biri-biri kadang-kala bertindak sedemikian.

Pada 2016, dua ekor ikan lumba-lumba bernama Yana dan Yasha kelihatan bercakap di antara satu sama lain dan dirakam oleh mikrofon yang dipakai.

Apabila penyelidik menganalisis rakaman, mereka menyedari bahawa pasangan itu tidak hanya mendecit di satu sama lain untuk keseronokan.

Yana memancarkan lima klik berdenyut secara berturut-turut. Ketika itu, Yasha diam dan bertindak balas selepas itu dengan "ayatnya" sendiri.

Perbualan antara ikan lumba-lumba seperti ini tidak pernah direkodkan sebelum ini, walaupun mamalia marin ini terkenal dengan komunikasi rumit.

Sebelum ini, para saintis berpendapat bahawa ikan lumba-lumba hanya mengungkapkan apa yang kelihatan sebagai bunyi satu perkataan untuk memberi isyarat makanan, emosi atau lokasi.

Kedua-dua ikan lumba-lumba Ukraine ini membuktikan bahawa tanggapan ini adalah salah. Bunyi yang dikeluarkan itu berdenyut ayat seperti manusia yang sedang berbincang.

Bahkan, ikan lumba-lumba yang gemar berbual ini memaparkan semua trademark yang ada dalam bahasa manusia.

Kejayaan besar ini membuktikan bahawa ikan lumba-lumba mempunyai bahasa lisan yang canggih. Malangnya, saintis tidak dapat menguraikan apa yang dibualkan oleh Yasha dan Yana.


10 Undang-Undang Dan Hak Pekerja Di Malaysia Yang Anda Wajib Tahu

Para pekerja adalah faktor yang menggerakkan dan mengembangkan potensi sesebuah syarikat.

Dan dengan itu, mereka seharusnya dilindungi dan diberikan hak-hak yang sepatutnya.

Di Malaysia, terdapat pelbagai hak undang-undang pekerja yang wujud dan telah diwartakan dalam Akta Kerja 1955 (Employment Act 1955).

Namun, tak ramai daripada kita yang menyedari tentang hal ini, menyebabkan penindasan oleh majikan berlaku.

iluminasi.com kongsikan antara 10 hak undang-undang pekerja di Malaysia yang anda wajib tahu.

Majikan sepatutnya membayar gaji bulanan kepada para pekerja tidak lewat daripada hari ke-7 selepas pembayaran gaji bulan lalu.

Kerajaan buat pertama kalinya bersetuju untuk melaksanakan kadar gaji minimum yang seragam bagi seluruh negara termasuk Sabah dan Sarawak iaitu RM1,050 sebulan bersamaan denhan RM5.05 sejam berkuat kuasa 1hb Januari 2019.

Untuk mewujudkan persekitaran kerja yang lebih efisyen dan kondusif, bekerja lebih daripada 8 jam sehari di Malaysia adalah tidak digalakkan untuk para pekerja.

Ia turut termasuk bekerja lebih daripada 48 jam seminggu atau bekerja selama 5 jam berturut-turut tanpa rehat.

Kerja lebih masa haruslah dibayar dengan gaji yang lebih daripada biasa.

Majikan perlu membayar gaji sekurang-kurangnya 1.5 kali ganda pada hari biasa dan 2 kali ganda pada hari cuti berehat.

Bayaran sebanyak 3 kali ganda pula perlu diterima pekerja jika bekerja pada hari cuti umum.

Dalam persekitaran bekerja, rehat adalah salah satu perkara yang paling penting bagi memastikan produktiviti pekerja dalam keadaan baik.

Pekerja di Malaysia berhak untuk menerima cuti sekurang-kurangnya sehari dalam seminggu.

Jika pekerja diarahkan untuk bekerja pada hari cuti ini, majikan perlu memberikan pampasan semula.

Bagi pekerja yang bekerja kurang daripada 2 tahun, mereka berhak menerima cuti tahunan sekurang-kurangnya 8 hari.

Bagi pekerja lebih daripada 2 tahun dan kurang dari 5 tahun, mereka layak mendapatkan cuti selama 12 hari dalam setahun.

Cuti tahunan sebanyak 16 hari diberikan kepada pekerja yang bekerja lebih daripada 5 tahun.

Sama seperti cuti tahunan, cuti sakit juga diberikan kepada para pekerja di Malaysia berdasarkan tempoh bekerja.

Cuti sakit sebanyak 14 hari diberikan kepada pekerja kurang daripada 2 tahun dan 18 hari bagi pekerja lebih daripada 2 tahun dan kurang daripada 5 tahun.

Bagi pekerja lebih daripada 5 tahun, mereka berhak mendapatkan cuti sakit sebanyak 22 hari.

Biasanya kebanyakan para pekerja bercuti pada hari cuti umum di seluruh negara.

Namun, masih ramai yang bekerja pada hari cuti umum dan mereka ini berhak dibayar gaji.

Malah, pekerja berhak untuk meminta cuti ganti ini jika terpaksa bekerja pada hari cuti umum.

Untuk kerja-kerja perindustrian, pertanian mahupun pekerjaan di bawah tanah, para pekerja wanita tidak dibenarkan bekerja pada waktu di antara jam 10 malam hingga 5 pagi.

Jika pekerja tidak menandatangani apa-apa perjanjian kontrak dengan pihak majikan, tempoh notis penamatan kerja bagi pekerja kurang daripada 2 tahun adalah 4 minggu.

Bagi pekerja di antara 2 dan 5 tahun, serta pekerja melebihi 5 tahun, tempoh penamatan pekerjaan masing-masing adalah 6 dan 8 minggu.

Sistem bayaran bonus diwujudkan yang bertujuan menjadi perangsang kepada prestasi para pekerja.

Bonus ini juga diberikan berdasarkan tempoh pekerja bekerja dengan majikan.

Bonus 10 hari gaji harus diberikan kepada pekerja kurang daripada 2 tahun, 15 hari gaji bagi pekerja di antara 2 hingga 5 tahun dan 20 hari gaji bagi pekerja melebihi 5 tahun.


7 Permintaan Cara Pengebumian yang Pelik

Setiap benda yang hidup itu pasti akan mati. Apabila tiba sahaja saat itu, sesuatu perlu dilakukan dengan jenazah kita. Biasanya, jenazah akan dikebumikan di tanah perkuburan atau dibakar dan disimpan abu mayatnya oleh keluarga atau sanak-saudara.

Namun, terdapat juga manusia yang meminta sesuatu yang aneh dilakukan kepada mayat atau abu mayat mereka sekiranya mereka meninggal dunia. Berikut adalah beberapa permintaan pelik si mati tentang bagaimana mayat atau abu mayat mereka disemadikan.

Gordon Cooper adalah seorang juruterbang Tentera Udara Amerika Syarikat dan angkasawan dengan masa penerbangan melebihi 7,000 jam. Cooper banyak menyumbangkan bakti dalam eksplorasi bintang-bintang dalam Project Mercury.

Ketika Cooper meninggal dunia pada tahun 2004, pihak kerajaan dan keluarganya berpendapat bahawa adalah sesuai untuk menerbangkan abu mayatnya untuk ditaburkan di ruang angkasa lepas. Namun, ia bukanlah satu tugasan yang mudah.

Misi menghantar abu mayatnya bersama beberapa abu mayat orang lain dilakukan pada tahun 2007 tetapi menemui kegagalan. Misi sekali lagi diteruskan pada tahun berikutnya tetapi gagal juga apabila roket yang membawanya mengalami kerosakan.

Akhirnya pada Mei 2012, abu mayat Cooper berjaya dihantar ke ruang angkasa lepas dan berada di sana selama sebulan sebelum terbakar apabila memasuki atmosfera Bumi.

Beberapa lagi abu mayat yang dihantar ke ruang angkasa selain Cooper adalah abu mayat milik James Doohan yang melakonkan watak Scotty dalam filem Star Trek dan pencipta Star Trek itu sendiri, Gene Roddenberry. (sumber)

Robert the Bruce adalah Raja Scotland yang memerintah dari tahun 1306 hingga 1329. Dia berjaya memimpin rakyatnya dalam memenangi Perang Pertama Kemerdekaan Scotland.

Semasa sedang nazak, raja itu meluahkan rasa kecewanya kerana tidak dapat menyertai Perang Salib di Baitulmuqaddis. Dia akhirnya meminta rakannya, Sir James Douglas, untuk membawa jantung bersama di dalam sebuah peti perak ke medan Perang Salib.

Namun, jantung Bruce tidak berjaya sampai di Baitulmuqaddis. Semasa Pertempuran Teba, Douglas melemparkan jantung Bruce ke dalam pertempuran yang sedang berlangsung sambil berteriak "Anda pergi dahulu, seperti yang anda lakukan dalam semua perperangan".

Sir James Douglas akhirnya terkorban dalam Pertempuran Teba dan jantung Raja Bruce dibawa pulang oleh orang lain ke Scotland dan dikebumikan di Melrose Abbey. (sumber)

Sejauh manakah anda sanggup lakukan untuk memenuhi hasrat terakhir rakan anda? Itulah persoalan yang dihadapi oleh Paul Kaufman dan Michael Martin pada tahun 1973 apabila rakan mereka yang juga penyanyi, Gram Parsons, meninggal dunia.

Ketika dalam perjalanan ke Taman Negara Joshua Tree di California, Parsons telah meninggal dunia akibat lebihan dos penyalahgunaan morfin. Penyanyi berusia 26 tahun itu pernah memberitahu rakan baiknya untuk mengebumikan mayatnya di sekitar taman negara itu sekiranya dia meninggal dunia.

Namun, terdapat sedikit masalah kerana mayat penyanyi itu akan diterbangkan ke New Orleans untuk pengebumian rasmi oleh keluarganya. Demi memenuhi hasrat terakhir rakan mereka, Kaufman dan Martin menyamar sebagai pekerja rumah pengebumian dan mencuri mayat Parsons dari Lapangan Terbang Antarabangsa Los Angeles.

Mereka kemudian membawa keranda Parsons ke Taman Negara Joshua Tree dan menuangkan 19 liter minyak petrol di dalamnya untuk tujuan pembakaran. Kedua-dua lelaki itu kemudian ditangkap dan didenda sebanyak USD 300 serta terpaksa membayar ganti rugi sebanyak USD 708 untuk kos pengebumian yang diadakan di New Orleans. (Sumber)

Watak-watak yang dilukis dalam buku komik biasanya mati tetapi sering dihidupkan semula. Sayangnya, perkara yang sama tidak berlaku kepada mereka yang mencipta watak-watak itu. Itulah yang terjadi pada penulis Mark Gruenwald yang terkenal dengan karya tulisannya dalam Captain America dan Squadron Supreme.

Pada tahun 1996, Gruenwald telah meninggal dunia akibat serangan jantung diakibatkan oleh masalah kecacatan jantung kongenital yang tidak dapat dikesan. Sebelum kematiannya, Gruenwald memberitahu kepada orang tersayangnya bahawa dia ingin abu mayatnya digunakan sebagai sebahagian daripada penghasilan sebuah buku komik.

Demi menunaikan hasratnya itu, abu mayatnya telah dicampurkan ke dalam dakwat yang digunakan dalam percetakan pertama edisi paperback edisi Squadron Supreme. (Sumber)

Kebanyakan permintaan cara pengebumian pelik dalam senarai ini berkaitan dengan kerjaya dalam kehidupan seseorang itu. Salah seorangnya ialah Fredric Baur, seorang ahli kimia organik di mana pencapaian terpentingnya adalah mencipta bekas tiub terkenal yang digunakan untuk membungkus kerepek Pringles.

Apabila dia meninggal dunia pada tahun 2008, anak-anaknya melakukan apa yang diminta oleh mendiang agar abu mayatnya diletakkan dalam salah sebuah bekas Pringles yang diciptanya.

Bekas itu kemudian diletakkan bersebelahan dengan bekas penyimpan abu mayat selebihnya dan ditanam bersama-sama di dalam kuburnya. (Sumber)

Ada sebahagian orang menginginkan agar jenazah mereka digunakan untuk kepentingan orang lain selepas meninggal dunia seperti menderma organ atau tujuan penyelidikan perubatan.

Namun, bagi seorang pemain piano dan komposer dari Poland, Andre Tchaikowsky, dia memilih untuk pergi lebih jauh daripada itu. Dia bukan sahaja menyumbang tubuhnya untuk kajian sains tetapi tengoraknya juga disumbangkan untuk kegunaan seni.

Dalam wasiatnya, Tchaikowsky meminta agar tengkoraknya disumbangkan kepada Royal Shakespeare Company dengan harapan ia akan digunakan dalam lakonan pentas Hamlet.

Walaupun dia meninggal dunia pada tahun 1982, tengkoraknya itu tidak digunakan selama beberapa dekad kerana tiada pelakon yang berani untuk memegangnya di atas pentas. Permintaan Tchaikowsky akhirnya tercapai pada 2008 apabila David Tennant menggunakan tengkoraknya dalam salah satu siri persembahan. (Sumber)

Penggemar kereta sanggup lakukan apa sahaja demi kenderaan kesayangan mereka. Namun, bagi seorang wanita Bernama Sandra West ini, cintanya terhadap kereta dibawa sehingga ke kubur.

Sandra adalah seorang balu kepada hartawan minyak yang kaya dan seorang sosialit yang tinggal di kejiranan mewah Beverly Hills. Dalam wasiatnya, dia meminta agar jasadnya dipakaikan gaun tidur di tempat duduk belakang kereta Ferrari miliknya untuk dikebumikan bersama.

Selepas dia meninggal dunia akibat lebihan dos dadah pada tahun 1977, kereta Ferrari yang menjadi 'keranda' itu telah diturunkan dalam lubang kuburnya. Kongkrit kemudian dituang di atas keranda Ferrarinya itu bagi mengelak daripada sebarang kejadian kecurian atau vandalisme.

Pengebumian pelik Sandra ini dilakukan oleh adik iparnya. Sekiranya dia tidak melakukannya, lelaki itu tidak akan menerima wasiat bernilai USD 2 juta yang ditinggalkan oleh Sandra. (Sumber)


La Rinconada, Penempatan Tertinggi Dunia Pada Altitud 5100 Meter Daripada Aras Laut

La Rinconada merupakan sebuah kawasan penempatan di kawasan Peruvian Andes yang terletak di negara Peru. Kawasan ini terletak berdekatan dengan sebuah lombong emas dan terletak di ketinggian altitud 5100 meter daripada aras laut, menjadikannya kawasan penempatan manusia tertinggi di dunia.

Sebagai perbandingan, kawasan Brinchang di Cameron Highland hanya berada pada kedudukan altitud 1,540 meter sementara Genting Highland pula hanya mempunyai ketinggian 1,865 meter daripada aras laut.

Kawasan penempatan La Rinconada ini lahir daripada aktiviti melombong emas di kawasan ini. Dianggarkan seramai 30,000 orang hidup di bandar ini, satu jumlah yang boleh dianggap sangat ramai memandangkan lokasinya yang sukar diakses dansangat terasing daripada penempatan manusia yang lain.

Populasi di sini naik secara mendadak antara tahun 2001 hingga 2009 sehingga menyebabkannya berkembang daripada kem penempatan pekerja lombong kepada sebuah penempatan manusiao. Kemasukan ramai pekerja daripada luar ini disebabkan kenaikan harga emas yang melonjak sebanyak 235% dalam tempoh ini.

Kedudukannya pada altitud 5100 meter bermakna kawasan ini mempunyai suhu yang sangat sejuk seperti di kawasan Greenland. Musim panasnya adalah lembap dan musim sejuknya sangat kering. Suhu pagi dan malam adalah sejuk membeku dan purata suhu tahunan di sini adalah 1.2 darjah selsius.

Walaupun kawasan ini dilihat seperti sebuah bandar, realitinya ia hanya umpama sebuah kawasan penempatan setinggan. Tiada jalan raya, tiada sistem perparitan dan sistem kumbahan. Rumah-rumah penduduk juga hanya dibina daripada lapisan-lapisan timah.

Kesemua penduduk lelaki bekerja sebagaii pelombong sementara kaum wanita pula berniaga, mencari emas daripada batu lombong yang terbuang dan ada juga yang menjual tubuh untuk mendapatkan wang. Kehidupan di bandar ini sangat daif dan serba tidak lengkap.

Udara, air, tanah dan salji yang terdapat di kawasan hiliran La Rinconada adalah sangat tercemar. Kalau La Rinconada dianggap sebagai sebuah bandar, ianya boleh dianggap sebagai bandar termiskin dan paling menyedihkan di dunia.

Para pekerja yang bekerja di lombong juga dikatakan berada dalam situasi yang menyedihkan. Kerja melombong biasanya hanya menggunakan tangan dan bahan merkuri. Merkuri merupakan bahan semulajadi kedua paling banyak ditemui di kawasan ini dan pendedahan berlebihan terhadapnya boleh menyebabkan kanser.

Yang menghairankan, kebanyakan lombong yang terdapat di sini tidak dimiliki oleh syarikat atau individu perseorangan. Dalam erti kata lain, aktiviti perlombongan disini sebenarnya dijalankan secara haram. Tiada undang-undang dan penyuatkuasaan daripada mana-mana pihak.

Ekonomi di sini adalah tidak terkawal dan hampir semua hasil galian emas daripada kawasan perlombongan disini dijual terus ke pasaran gelap. Keadaan ekonomi disini tidak berkembang dan pekerja hanya menjual hasil galian mereka untuk meneruskan hidup semata-mata.

Terdapat juga lombong yang dimilik oleh syarikat tertentu seperti Corporación Ananea. Tidak seperti syarikat lain yang membayar gaji secara berkala atau mengikut tempoh waktu bekerja, syarikat ini beroperasi menggunakan sistem kerja kuno yang dipanggil cachorreo.

Dalam zaman moden, sistem ini mungkin dilihat sebagai sebuah penindasan dan berat sebelah pada pekerja. Dalam sistem ini, pekerja akan bekerja selama 30 hari tanpa gaji. Namun, pada hari ke 31, setiap pekerja dibenarkan mengambil seberapa banyak bijih emas yang mampu dipikul oleh badan.

Maka, gaji mereka sangat bergantung pada nasib pada berapa banyak emas yang terdapat pada bijih emas yang diambil oleh mereka itu. Walaupun sistem kerja kuno seperti ini digunakan oleh syarikat yang mengoperasikan lombong disini, ramai orang luar yang berpusu-pusu datang ke sini antara tahun 2001 dan 2009 kerana peningkatan harga emas,


6 Individu Yang Mencipta Rekod Dunia Paling "Gila" Di Dunia

Rekod dunia adalah salah satu cara masyarakat menghargai perkara yang sangat mengagumkan atau sangat tidak berguna.

Jika difikirkan, tak ada gunanya untuk anda berlari lebih laju daripada orang lain atau makan sandwic paling banyak di dunia jika tidak diberikan sebarang penghargaan, kan?

Tapi, tak semua rekod yang disenaraikan dalam Buku Rekod Dunia Guiness, seperti yang disenaraikan dalam artikel ini.

iluminasi.com kongsikan 6 individu yang mencipta rekod paling menakutkan di dunia.

Seorang rakyat Korea Selatan di pertengahan usia dan tidak bekerja, mencipta rekod yang sangat menakutkan. Pada tahun 2003, dia membeli RM20 minyak tanah dan kemudian menaiki kereta api bawah tanah.

Ketika kereta api yang dinaiki berhenti di sebuah stesen, Kim menyalakan tong minyak tanah dan melemparkan ke arah penumpang lain.

Kereta api tersebut terbakar dengan api yang marak serta-merta, membuatkan kerusi kereta api yang terbakar melepaskan kepulan asap gas toksik ke platform.

Kereta api yang tiba di platform sebelah juga disambar api. Pemandu yang terkejut secara tak sengaja mengunci pintu kereta api, membuatkan para penumpang terperangkap.

Dalam masa kurang dari sejam, 125 orang penumpang terbunuh. Ketika Kim disabitkan kesalahan, jumlah mangsa yang terbunuh meningkat kepada 189 orang.

Bayangkan anda dikurung berseorangan dalam bilik kecil selama 23 jam sehari. Berapa lama anda rasa anda boleh bertahan? Sebulan? 2 bulan?

Rekod paling lama manusia pernah dikurung dipegang oleh seorang lelaki bernama Albert Woodfox, yang hidup dalam pengasingan di bilik kurungan lebih daripada 41 tahun.

Merupakan bekas ahli parti politik Black Panthers, Albert dihumban ke sel penjara pengasingan di penjara Louisiana selepas seorang pengawal penjara dibunuh.

Terlibat bersamanya adalah dua tahanan lain, Robert King dan Herman Wallace. Robert dibebaskan selepas 29 tahun dikurung bersendirian manakala Herman dibebaskan selepas 40 tahun dikurung, yang mana meninggal 3 hari selepas dibebaskan.

Alex Woodfox masih dikurung, walaupun Amnesty International melaporkan bahawa tiada bukti yang mengaitkannya dengan pembunuhan tersebut.

Ketiga-tiga mereka dipersalahkan atas pembunuhan itu selepas cuba untuk melakukan mogok. Malah, isteri kepada pengawal yang dibunuh sendiri mengatakan bahawa Alex tidak bersalah.

Perang dadah di Mexico yang berterusan telah mencetuskan banyak kekejaman. Tetapi mungkin tidak ada yang lebih menakutkan daripada kebangkitan pembunuh remaja.

Masih belum baligh, para pembunuh muda ini telah mendapat reputasi keganasan yang dahsyat. Reputasi ini lebih buruk dengan kisah Edgar Jimenez Lugo.

Di usia 14 tahun, Lugo adalah salah seorang pembunuh upahan termuda yang pernah diketahui dalam sejarah dan pembunuh upahan termuda yang pernah disabitkan kesalahan.

Pada tahun 2009, dia ditangkap kerana memenggal kepala 4 lelaki di Morelos, Mexico dan menggantung mayat mereka di sebuah jambatan.

Semasa perbicaraan, diketahui bahawa Lugo sebenarnya membunuh mangsa pertamanya ketika berusia 11 tahun dan di bawah kontrak dengan geng terkenal dengan bayaran RM800 sebulan.

Pada tahun 2009, Laura Lundquist yang berusia 98 tahun menjadi pembunuh paling tua di Amerika Syarikat selepas dia mencekik teman sebiliknya yang berusia 100 tahun sehingga mati.

Fakta-fakta yang menyelubungi kes itu tidak begitu jelas sehingga sekarang, tetapi ia kelihatan seperti Laura menderita penyakit demensia dan mahukan bilik yang mereka tinggal untuk dirinya sendiri.

Setelah bertahun-tahun didakwa menghina rakan sebiliknya dan mengancam untuk membunuhnya, akhirnya Laura menggunakan beg plastik untuk menamatkan riwayat rakan sebiliknya.

Walau bagaimanapun, rumah jagaan yang menempatkan mereka berdua menegaskan bahawa kedua-duanya adalah sahabat yang sangat rapat dan berkata "Saya sayang kamu" setiap malam sebelum tidur.

Walaupun mereka mempunyai kecenderungan untuk mewariskan kepada keluarga, pemerintahan diktator yang tulen berbeza dari monarki mutlak kerana mereka jarang melantik seorang remaja untuk memegang "takhta".

Malah, Kim Jong-Un, dipilih sebagai pengganti di usia lewat 20-an.

Tetapi apabila diktator Haiti, François "Papa Doc" Duvalier meninggal dunia pada tahun 1971, anaknya Jean-Claude ("Bébé Doc") dengan cepat merampas kawalan ke atas negara terbabit, ketika dia masih remaja.

Malang sekali bagi penduduk Haiti, usianya dan pengalaman tidak diterjemahkan untuk menyembuhkan penyalahgunaan era bapanya. Malah, Jean-Claude lebih memburukkan keadaan.

Amnesty International kini menuduhnya di atas beribu-ribu penyeksaan, kehilangan penduduk secara paksa dan hukuman mati haram semasa pemerintahannya, tak termasuk lagi penyelewangan di tahap tertinggi.

Jean-Claude adalah seorang presiden yang mengerikan sehingga orang-orang Haiti memberontak dan membuangnya pada tahun 1986.

Dia kemudiannya melarikan diri ke Perancis dengan sebahagian besar wang negara. Jean-Claude meninggal dunia akibat serangan jantung pada 4 Oktober 2014, di usia 63 tahun.

Dalam era serangan bunuh diri dan tembakan sekolah yang berakhir dengan pembunuh membunuh diri sendiri, bukanlah sesuatu yang luar biasa bagi kita untuk membaca tentang berita bunuh diri yang melibatkan jumlah mangsa yang besar.

Malah, pengebom berani mati pun tidak dapat menandingi jumlah mangsa seperti mana dibunuh oleh Gamil el-Batouty.

Sebagai seorang juruterbang bagi EgyptAir pada tahun 1999, Gamil telah membunuh mangsa lebih banyak daripada mana-mana individu bukan pengganas dalam sejarah.

Walaupun hampir berusia 60 tahun, Gamil mempunyai selera seksual yang ganas di mana dia melakukan gangguan seksual terhadap pekerja wanita. Pihak pengurusan penerbangan muak dengan perangai Gamil dan memutuskan untuk memecatnya.

Malang sekali, mereka memberitahu perkara ini ketika Gamil sedang menerbangkan pesawat.

Walaupun butiran kejadian tidak jelas, dipercayai bahawa Gamil bertindak balas terhadap berita pemecatannnya dengan sengaja menjunamkan pesawat ke dalam laut.

Kesemua 217 penumpang pesawat meninggal dunia di tempat kejadian. Jumlah mangsa yang terbunuh dalam insiden ini jauh lebih tinggi berbanding pengeboman kereta api bawah tanah London Underground atau pengeboman Kereta Api Madrid.

Walaupun banyak teori dikeluarkan, namun tiada bukti yang pernah ditemui yang membuktikan Gamil adalah seorang pengganas.